Қозоқбой Йўлдош. Ўзгаришлар доимийлиги (2012 йил шеърияти таҳлили) (2013) | www.ziyouz.uz\nБош саҳифа МатбуотҲозирги давр матбуотиҚозоқбой Йўлдош. Ўзгаришлар доимийлиги (2012 йил шеърияти таҳлили) (2013)\nТуйғу ифодаси бўлмиш шеърда яратилган давр кишисининг ҳиссиёти акс этади. Ҳозирги шеърларни туймоқ ва англамоқ учун миллатнинг айни дамдаги етакчи туйғуси нималигини билмоқ лозим бўлади. Синчиклаб қаралса, ҳозир миллат миқёсида шиддат билан индивидуаллашиш, шахслашиш жараёни кечаётгани кўринади. Одамларда бошқаларга ўхшашдан кўра ўхшамасликка интилиш майли кучли. Жамиятдаги ҳар бир шахс ўзини излай бошлаганда шундай бўлади. Демак, бугунги шеъриятни ҳар бири – шахслашиб, алоҳидалашиб бораётган миллат кишиси руҳиятининг ифодаси, дейиш мумкин.\nОлам ҳодисалари каби одам туйғулари ҳам тинимсиз ўзгаришлар оғушида. Интим туйғуларни яширмай ифодаласа-да, ижодий кредосини очиқ айтавермайдиган шоир Абдулла Шер бир шеърида “Тўрт-беш сўзга бериб атай зеб, Гап тополмай, сизга айтарлик, “Шеър ёзаман ўзим учун”, – деб, Мен қилмайман сохта камтарлик!” – дейди.\nШоир шеърхонни шунчаки бир истеъмолчи эмас, балки жонкуяр қисматдош, ижодкор шерик бўлишга чорлайди: “Сиз ҳам дадил Шеърга қўл беринг, Деразангиз чорласин ойни. Хаёлингиз билан тўлдиринг, Варағимда қолган оқ жойни”. Шеърият билан ороланган учқур хаёл кишини юксалтиради. Сохта кўтаринкиликдан холи, самимий бу сатрлар салмоқли ижтимоий юк ташийди.\nЧоғдош ўзбек шеърияти ялтироқ ғоябозлик ва қуруқ чақириқдан қутилиб бормоқда. Бу ҳол катта авлодга мансуб шоирлар ижодини ҳам яшартиб, ингичкалаштираётир. Ойдин Ҳожиеванинг ўтган йилги шеърларида ташқи дунёнинг ҳолати эмас, балки шоира ички оламининг нозик ва ўзгарувчан манзаралари чизилади. Шоира теран мазмун билан биргаликда ифодалар инжалигига алоҳида эътибор қаратмоқда. “Манзара” шеъридаги: “Ковушчалар тўла кенг айвон Тунни ҳайдаб, туради ушлаб. Тун хонага киролмай ҳайрон, Саҳаргача чалади ҳуштак”. Бу тўртликдаги ҳар бир сўз ўзига хос мажозий вазифа ташийди. Айвоннинг “ковушчалар тўла”лиги тасвири кўп болали ўзбек оиласини, айвоннинг тунни уйга киритмай, ҳайдаши хона ичидаги чироқдан бошқа ёруғлиги бўлмаган қишлоқ шароитини, туннинг саҳаргача уйга киролмай, ҳуштак чалиши изиллаган қиш изғиринини туйдиради. Айтмай билдириш усули шеърнинг таъсир кучини ошириб, унга самимият бағишлаган.\nМавжуд поэтик анъаналар соясида қолиб кетмасликка уриниш замонавий шеъриятнинг етакчи хусусиятидир. Ҳозирги шоирлар биров у ёқда турсин, ҳатто, ўзини-да такрорлаб қўймасликка интилади. Усмон Қўчқор ўз шеърларида эскидан эскироқ бўлган ишқ туйғусини оҳорли ифодалайди:\nМен ишқ деган қисматнинг оғир\nКипригида ёшга айландим.\nТомчи-томчи томдиму охир,\nОхир, гулим, тошга айландим.\nМен тош эдим, ўтлар – шарорлар\nКузлар, қишлар, ёзлар, баҳорлар\nСевгининг тошдай қаттиқ юракни-да юмшата оладиган қудрати шеърда: “Сен келдингу эврилди дунё” тарзида ифода этилади. Усмон шеърларидаги “Зориқар, зўриқар, чингиллар ёдим” ёхуд “Қаҳқаҳа борлигин англади булут, Қуёш борлигини англади олам. Кўнгиллар англади дарднинг дардлигин… Оғочлар англади гуллаш шартлигин, Қайтиш лозимлигин англади қушлар” каби жонўртар сатрлар ўқирман туйғуларини тозалайди.\nЭшқобил Шукур шеърларида ҳаёт чигаллигини англашга, кирланган дунёда кўнгилга доғ туширмай яшашга интилиш туйғулари тасвирланади. “Қамишзорда кечган тун” шеърида табиатни юрагига кўчирган шоир руҳиятининг товланишлари жонли акс этган. Дастлабки банднинг илк икки қаторида ўқирман эътиборини тортиши зарур бўлган сўзлар алоҳида мисрада қайтарилиши орқали табиатнинг жозибали тасвири берилади:\nҚамишзорда кечаётир тун,\nОй нурида ярқирайди кўл,\nБанднинг кейинги старларида тасвир одамга кўчирилиб, табиат шахслантирилади:\nУватларга тўкилган шудринг –\nҚамишзорни кесиб ўтган йўл –\nУшбу шеър фидойи ошиқ ҳолатининг самимий ифодаси эканидан ташқари, ички ва ташқи, бирламчи ва иккиламчи қофияга эгалиги билан ёдда қолади.\nҚўчқор Норқобилнинг кўнгил ҳолатларини табиат манзараларига сингдириб юборган шеърлари тобора ёлғизланиб бораётган замондошимиз руҳиятининг бадиий ифодаси ўлароқ ижтимоий қимматга эга: “Сўнмаса, бас, қалбинг шафқати, Гоҳо маъюс, гоҳо эркаман. Ёлғизликка йўқдир тоқатим, Ёлғизликдан, жоним, қўрқаман” мисраларида шоир чоғдошимизнинг ана шу туйғуларини акс эттирган.\nИнсон руҳиятидаги инжа ҳолатларнинг ингичка тасвирини беришга моҳир шоира Хосият Рустамова шеърларида кўнгил манзаралари воситали манзаралаштирилади. Унинг “Ҳар тун кунларингни ёяман ювиб, Гуноҳкор бандадай эгилар симдор. Ҳеч кимса кўрмасдан қолсайди қуриб, Ҳеч кимса кўрмасдан кетсайди ғубор” сатрларида тўкис бахтни яқинлар ўртасидаги муносабатлар ғуборсизлигида кўрган аёл руҳияти ифодаланади. Ёрнинг кунлари доғли экани боис симдор эгилади. Энг яқин кишисида доғлар бўлмаслигини орзулаган шоира ўзбекнинг қизи сифатида бу доғлар ўзгалар кўзига ташланмаслигини истайди.\nСалим Ашур маснавий йўлидаги “Титроқ” шеърида табиат ва руҳиятдаги инжа титрамаларни акс эттиради: “Новдалар учида титрайди баҳор, Ҳавода титрайди энг охирги қор. Оғочларда балққан рангларда титроқ, Қайдадир капалак титроққа муштоқ. Сўқмоқлар титрайди жон кирган каби, Титрайди сойларнинг сеҳрли лаби. Эй, аёл, не учун жонинингда титроқ, Наҳот, шундай дамда сайр этасан тоқ?” Бу мисраларда тақдир томонидан титроққа йўлиқтирилган аёл ва бундан ҳайратга тушган шоир туйғулари акс этади.\nБу оламда тасаввур ва кайфиятгина ҳақиқатдир. Кўнгли юксалган одамнинг кўзини чўл ҳам қувонтиради, ғамга ботган кишининг кўзига чаман саҳродай туюлади. Ибодат Ражабова онасидан айрилган оиладаги музтар кайфиятни шундай ифодалайди:\nДастурхоннинг бир чеккаси бўш\nБўм-бўш уйда ҳайрон туттароқ.\nОна, сизсиз отам ҳовлиси –\nЎртасидан йиртилган байроқ.\nОнасизлик ўрни тўлмас мусибатдир. Шоира шундай ҳолатга тушган шахс руҳиятини дастурхоннинг бўш чети, кераксизлигидан ҳайрон туттароқ ҳолати, қиммати бутунлигида бўлган байроқнинг йиртилгани тасвири орқали нозик ифодалайди. Айтишдан кўра, ишора қилиш маъқул кўрилган “Қумбостида ўрик гуллади, Томлар ўсиб кетди бир қулоч” сатрлари кўкламда ўрик гуллаб, томлар устидаги майсалар авжланиб, қизғалдоқ гуркираши ҳолатини тасаввурда жонлантиришга хизмат қилади.\nШоира Жумагул Сувонова моҳият кўнгилда экани, оламни обод кўрмоқчи бўлган одам дилни тозалаши зарурлигини:\nНоиложлик ичра илож қидириб,\nҚайта тўлдирмоқчи бўламан дилни.\nБунинг учун аввал ювиб, тозалаб,\nОфтобда қуритиш керак кўнгилни\nтарзида акс эттиради. Моддийлашаётган руҳият ифодаси бўлмиш бу сатрлар ўқирманни сергак торттиради.\nЙўлдош Эшбек табиат ҳодисаларини жонлантирар экан, уларга шокир инсонга хос хусусиятлар бахш этади:\nШоир шеърларидаги “Тоғлар кўк қоғозга ўхшаб кўринар, лолалар эриган алвон бўёқдир. Арча тушаман деб, пастга уринар, дўпписин туширган момоқаймоқдир” ёки “Шамол соясига ўхшаган хаёл, тебратиб туради мудраган чолни. Анҳор аста туртиб ўтади хиёл, Ўзин тутиб кулган дол мажнунтолни” сатрларида табиат зиммасига одамга хос вазифа юкланади. Одамнинг табиатдай табиий бўлишини орзу қилган Йўлдошнинг: “Осмон сиғар кўнгилга, кўнгилли бўлиб кетар” сингари кутилмаган ифодалари инсонни тоза ва кўнгилли кўриш иштиёқи маҳсули сифатида ёдда қолади.\nУлкан шоиримиз Усмон Азим бир шеърида:\nЧопар шамол товонлари ҳўл,\nЧопар шамол минг оёқ, минг қўл.\nСилкинади ҳар дарахт, ҳар ўт,\nБу тулпорга барибир ўнг-сўл.\nЙўлсизлик ҳам унга йўлдир йўл,\nтарзида шамолнинг ғоят жонли тимсолини чизади. Лекин шоир учун шамолнинг ҳолатини кўрсатишнинг ўзи мақсад эмас, балки барча эзгуликларнинг асоси ҳаракатда эканини билдириш воситасидир.\nИстаса, том интим туйғуларгада теран ижтимоий маънолар юклашга моҳир Усмон Азим “Дунё тушунсин деб такрору такрор Ўзимнинг ролимни этаман ижро” тарзида ўзини жамият бағрида кўришга маҳкум шахс сезимларини ифодалайди.\nИкром Отамуроднинг шеърларида дунё моҳиятини англашга интилаётган шахс кўнгил кенгликларидаги зиддиятлар акс этади: “Дарёдай оқар ичимда дард, Дард ичимда қурир дарёдай”. Дарднинг оқиши билан қуриши ҳолати маъно нуқтаи назаридан бир-бирига қанчалик зид бўлса, шу жараён туфайли туғилган оғриқларни ифодалашда шунчалик уйғундир. Байтнинг биринчи сатрида дарднинг кўлами, иккинчи сатрида шу дард берган азобнинг даражаси акс этади. Сўзнинг маъно товланишларини теран ҳис қилган шоир зўриққан туйғуларнинг динамик ҳаракатдаги жонли манзарасини чизади: “Қоядай ўсар ичимда дард, Дард ичимда чўкар қоядай”. Шоир юракдаги дард ҳақида ўқирманга қуруқ ахборот бериб қолмай, “Дарахтдай яшнар ичимда дард, Дард ичимда чирир дарахтдай” шаклида дард чекаётган қалб ҳолатини кўрсатгани учун шеърхон муаллифнинг эмоционал шеригига айланади. Шеърдаги “ўсар”, “чўкар”, “яшнар”, “чирир” сўзлари ўзаро зидлаш маъносидан ташқари дардманд кўнгилнинг турли ҳолатларини англатади.\nТурсун Али шеърларига азалдан кўнгилда портлаш даражасида кечаётган экстремал ҳолатларни кўрсатиш хос. Лекин унинг битикларидаги руҳий портлашлар тасвири ўзга шоирларникига сира ўхшамайди. Унинг битикларидаги портлашда ҳодиса бор-у, шовқин йўқ. Турсун Алининг кўнгли товушсиз, хўрсиниб портлайди. Бу ҳол “Автопортретга чизгилар” шеърида: “Ҳали уйғонмасдан янгроқ товушим, ичимда уйғонар хўрсиниқ. Уйғонар ичимда момақалдироқ” тарзида ифодаланади. Турсун Али шеърларининг лирик қаҳрамони йўқни йўндиргувчи фаол шахс эмас. У − кўпроқ бардошли ўйлар сурувчи хаёл кишиси. Шоирнинг кўнгил ҳолати “Ёмғир соясида кутяпман сени, бўшанган булутлар устимдан юзар. Теграмда саболар гирди капалак. …Юрагимда бардош қўшиқлар куйлар” сингари сатрларда ёрқин намоён бўлади.\nЎзига хос шоир Азиз Саид кўп йиллик танаффусдан сўнг “Сувдаги излар” деб аталган шеърлар туркумини эълон қилди. Туркумни композицион жиҳатдан миллий шеъриятимиздаги янгилик, дейиш мумкин. Негаки, қофиясиз, фақат тескари маъно ва ички мантиқий оҳангга таянилган уч ёки тўрт қаторлик шеърнинг илк икки ёхуд уч сатрида муайян бир ҳолат ифодаланади, орадан бир сатр ташлаб битилган учинчи ёинки тўртинчи озод мисрада ўша ҳолатни келтириб чиқарган ҳаётий асос акс этади.\nОлис яйловдаги майсалар саси.\nБорликдан кўра йўқликка ёвуқроқ юрак титроқлари ва кўнгил товланишлари қолипга сиғмайди. Ўзини тинимсиз текшириб, руҳиятидаги эврилишлар моҳиятини англашга уринаётган давр кишиси, айниқса, ижодкор ўзи ва замондошларининг сувдаги мавж, қумдаги ёзув сингари нотурғун ва ўзгарувчан кўнгил ҳолатларини кутилмаган йўсинда ифодалашга уринадилар. Гўзал Бегим тўрт мактубдан иборат бир шеърини “Қуммактублар” деб атабди. Гарчи, ўзгачаликнинг ўзи ҳам баъзан санъат даражасига кўтарилса-да, бу шунчаки ўзгачароқ кўриниш истаги эмас. Қумдаги иморат омонатлиги, ундаги тасвир лаҳзалик бўлгани каби қуммактубларда ҳам одамнинг сония сайин ўзгариб турадиган, ўзга тугул, ўзи ҳам англаб етиши мушкул туйғулари акс этади. Шоира на бош ҳарф ва на тиниш белгилари бор шеърида ўз сезимларини шундай ифодалайди:\nюгуриб югурар бўғзимда ҳовур\nсанчилиб оғрийди бармоғимда бахт\nипак гулкосада ёвқур табассум\nоғир ҳисларимга тўкилар\nбош чайқайди тасвирим\nБу шеърни шунчаки ўқиган киши чигал руҳий ҳолат ифодасини туя олмайди. Муаллифга туйғудош бўлиб, эстетик истеъмолчидан ижодкор мақомига юксала билган ўқирмангина бу мавҳум тасвирлар замиридаги конкрет ҳолат ифодасини илғаши мумкин.\nҲабиб Абдуназар одамнинг хаёл илғамас сезимларини тасвирлашга интилади. Унинг шеърлари хаёл ва кечинмаларнинг ўзи каби тинимсиз ўзгариб туради. Шоир бир шеърида тонг отиб, хаёлкаш тундан кундузга ўтиш ҳолатини: “Билдирмайин кирди тунга, Кундуз шомларга ботиб. Овчимиди тун кўзи-ла Қўйди хаёлни отиб?” тарзида ифодалайди. Шоир назарида, хаёлдан айрилиш, ҳаётдан айрилишдай… Сезимлари чигал лирик қаҳрамон руҳий ҳолатини Ҳабиб: “Энди юрак юмшоқ ҳаво, Толиқтирар юрак ҳам. Дилни эса тарк этмади Чеҳралари очиқ ғам” шаклида ифодалайди. Ғамнинг очиқ чеҳрали экани ўқирманда унга некбин қараш, ғамсизликнинг ўзи ғам деган туйғу пайдо қилади.\nБеҳзод Фазлиддин қуш каби эркин, нур сингари ёғдули ва кўланкасиз ҳаётни “Узун орзу” қилиб: “Бирдан қанот ўсиб чиқса елкамдан, Учсам, ҳаммасини унутсам, кетсам. Асар ҳам қолмаса шум кўланкамдан, Армон етолмаган манзилга етсам”, – дейди. Шоир кирланган дунёнинг кўланкаси ҳам тегмайдиган покиза маъволарни орзулайди. Лекин у ломаконда эмас, эзгулашган, ўзганинг ўзгачалигидан малолланмайдиганлар орасида яшашни истаганидан: “Учишим ҳеч кимга келмаса малол”, – дейди. Бугунги шоирларни улкан ижтимоий муаммолардан кўра, алоҳида бир одамнинг кечинмалари кўпроқ ўйлантиради. Замондош шоир ўқирманга ўгит бермайди, у инсонни яхшироқ тушуниш, туйиш йўлини излайди. Ўзгани ва оламни билиш ўзини танишдан бошлангани учун ҳам бугунги шоир учун Мусалламбону айтмоқчи: “Энг катта муаммо – бу менинг ЎЗИМ!” Ўзини текшираётган, кўнгил ҳолатларини илғамоқчи бўлаётган ижодкорга ўзини кавлаштириш билан овора деб қарамаслик, унинг ўзлиги пучмоқларида ҳамиша бошқалар ҳам борлигини ҳисобга олиш лозим.\nЗебо Раҳимова сўзга қўшимча маъно юклаб, мисраларда уни ўзгача товлантира билади. У: “Шодлик нуқтасида учрашамиз биз, Ғурбат кўчалари кимсасиз, ғариб. Ҳаёт – кун кетидан кун тилаган қиз, Бу умр узайиб борар қисқариб”, сатрларида ўтаётган умрнинг узайиши, қолаётган умрнинг қисқариши эканини кутилмаган йўсинда акс эттиради.\nМеҳриноз Аббосова Яратганга астойдил интилиш одамга чексиз имкониятлар бериши, унга бўлган муҳаббат олдида бошқа ҳар қандай туйғу ҳечлигини: “Одимласам фақат Сенинг ёдинг-ла, Тикон ҳам янчилди гул каби юмшоқ”, дейди. Бошқа бир шеъридаги “Ҳузурлар беҳузур қилади мени, Ноқулай бўламан қулайликлардан” сингари мисралар Меҳринознинг олам ҳодисалари ва одам сезимларига ўзгача назарда қарай олишини кўрсатади.\nТароватли шеър юқумли ҳамдир. Шу сабаб соғинч туйғуси теран ифодаланган шеър ўқирман юрагини соғинчдан орзиқтиради: “Соғиндим, онажон, соғиндим бирам, Димоққа урилган оққурай тотин. Кўзимнинг олдидан кетмас сираям, Похол чайла, бола, ўроқчи хотин”. Акмал Саййиднинг “Соғинч” шеърида акс этган бу манзара ёдга муҳрланиб қолган, бири эсланганда иккинчиси “чақириладиган” хотиралардир. Шоирнинг: “Кампирнинг қўлида заранг таёғи, Қочиб томга чиқиб олар болалик!” сатрлари ўқирманга ўтмишдаги шўх болалигини эслатади.\nУмумлаштириб айтганда, бултурги ўзбек шеърларига хос асосий хусусиятлар қуйидагилардан иборат дейиш мумкин:\n2012 йилдаги шеърлар шахслашаётган ва шу сабаб ўзини танишга интилган замондош руҳияти товланишларини кўрсатишга бағишланган;\nБугунги ўзбек шеъриятида ўзидан қониқмаганидан тафаккури ва руҳияти пучмоқларини тинимсиз тафтиш қилаётган кўнгил кишиси ҳолатларини тасвирлаш устуворлик қилади;\nЗамонавий шеъриятда ватан ва миллат тушунчаларига моддийдан кўра, кўпроқ маънавиятга доир руҳоний туйғу сифатида ёндашиш етакчи;\nҲозирги шеърларда йирик ижтимоий муаммолардан кўра, алоҳида бир шахс тафаккури ва руҳиятидаги муаммоларни тасвирлашга эътибор кучайган;\nБу шеъриятда чоғдошларимиз тафаккури, руҳияти ва амалларидаги умумий жиҳатлардан кўра, улардаги қайтарилмас ўзига хосликни кўрсатишга кўпроқ эътибор қаратилган.\n← Аввалги Аввалги Узоқ Жўрақулов. Хос калом хосияти (2012 йил ҳикоялари таҳлили) (2013)\nКейинги → Кейинги: Нурбой Абдулҳаким. Янги замон шеърияти: тамойиллар, изланишлар (2013)


Дилором Сафоевага табрик » MUZAFFAR.UZ\nБугун 3 апрель, Муқимий номидаги Ўзбекистон давлат мусиқали театрининг устоз санъаткори, Ўзбекистонда хизмат кўрсатган артист Дилором Сафоевани таваллуд айёми билан самимий қутлаб, соғлик-саломатлик, умр ва ижод йўлида барака тилаймиз!\nИзоҳ ўрнида: Дилором Сафоеванинг туғилганлик ҳақидаги гувоҳномаси кеч олингани боис, туғилган санаси 3 сентябр деб кўрсатилган.\nМаълумот: Ўзбекистонда хизмат кўрсатган артист Дилором Сафоева 3 сентябрь (3 апрель) 1942 йилда Хоразм вилояти Урганч шаҳрида таваллуд топган.\n1997 йили “Ўзбекистонда хизмат кўрсатган артист” фахрий унвони билан мукофотланган.\nМаълумоти олий. 1968 йили Тошкент театр ва рассомлик санъати институтини битирган.\n1971 йилдан буён Муқимий номидаги Ўзбекистон давлат мусиқали театри театрда ишлайди.\nСолист-вокалист Дилором Сафоева ўз ижодий фаолияти давомида театрда саҳналаштирилган 100 дан ортиқ спектаклларда бош қаҳрамонлар роллари ва характерли образларни юксак маҳорат билан ижро этиб, репертуарни бойитиб келмоқда. Жумладан, “Лайли ва Мажнун”да Лайли, “Фарҳод ва Ширин”да Ширин, “Ўжарлар”да Озода, “Олифта”да Саломат, “Қизил дуррали нозик ниҳолим”да Алиман, “Ҳалима”да Ҳалима, “Жон қизлар” спектаклида Жонсулув, “Тоҳир ва Зуҳра”да Зуҳра, Моҳинбону “Паранжи сирлари”да Холисхон, “Тошкентнинг нозанин маликаси” да Мунаввар, “Муҳаббат навоси” да Ёдгорхоним, “Ойонам-қайнонам” да Қумри, “Меҳр нури” да Ҳадича, “Суперқайнона-2”да Афифа, “Осмондаги Ҳулкарим”да Қумри каби образлари мутахассислар томонидан юқори баҳоланган. Айниқса, унинг “Осмондаги Ҳулкарим” спектаклида яратган Қумри образи ўзининг ички кечинмаларга бойлиги, ўзбек аёли тимсолида кўпчиликка маъқул бўлди.\nТелевиденияда “Оталар сўзи, ақлнинг кўзи” кўрсатувида, “Қасамёд”, “Хотира рашки”, “Ота”, “Турмуш чорраҳалари”, “Туташ тақдирлар” видеофильмларда, “Аммажон” телесериалида бир қанча образлар яратган.\nШунингдек, Давлат тадбирларида, «Мустақиллик» ва «Наврўз» байрамларида Она образи орқали иштирок этиб келмоқда.\nЧоп этилган: 3-04-2021, 09:02\nКўрилган: 1 993\nЧоп этилган: 1-02-2021, 05:59\nЧоп этилган: 4-06-2020, 12:21\nЧоп этилган: 14-01-2021, 07:23\nЧоп этилган: 5-03-2021, 17:09


Ўзбекистонда 2 август куни 770 кишида коронавирус аниқланди. 1200 дан ортиқ одам соғайиб, янги рекорд ўрнатилди - Daryo\n00:11, 03.08.2020 124761\nЎзбекистонда 1 август соат 23:30 дан 2 август соат 23:30 гача коронавирус юқтириб олиш билан боғлиқ 770 та ҳолат қайд этилди. Уч кундан буён кунлик касалланиш ҳолатлари 700 дан юқори бўлмоқда. 1 августда 774 кишининг касалланиши ҳозирча антирекорд ҳисобланади. Янги ҳолатлардан сўнг Ўзбекистонда коронавирусга чалинганлар сони 25553 нафарга етди. Ўзбекистондаги барча касалланиш ҳолатларининг 3 фоизи 2 августга тўғри келди.\nССВ ҳисоби бўйича 153, «Дарё» ҳисоби бўйича 161 киши коронавирус асоратларидан вафот этган.\n99 нафари хориждан келиб карантинга олинганлар орасида;\n671 нафари тана ҳарорати кўтарилганлиги туфайли профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида (Тошкент шаҳрида — 325 нафар, Тошкент вилоятида — 142 нафар, Самарқанд вилоятида — 103 нафар, Бухоро вилоятида — 27 нафар, Андижон вилоятида — 19 нафар, Сирдарё вилоятида — 18 нафар, Қашқадарё вилоятида — 14 нафар, Навоий вилоятида — 9 нафар, Наманган вилоятида — 5 нафар, Фарғона вилоятида — 5 нафар, Қорақалпоғистон Республикасида — 4 нафар) аниқланган.\nКун давомида 11 та ҳудудда янги касалланиш ҳолатлари қайд этилди. Жиззах, Сурхондарё ва Хоразм вилоятларидагина коронавирус юқтириб олиш ҳолатлари аниқланмади.\nТошкент шаҳрида 325 кишида коронавирус аниқланди. Тошкент шаҳрида бир ҳафта ичида (27 июлдан 2 августгача) 2411 кишида коронавирус аниқланди. Бу Қорақалпоғистон, Андижон, Бухоро ва Жиззахдаги эпидемия мавсуми бошидан бери барча касалланиш ҳолатлари (2415 та) билан деярли тенг.\nТошкент вилоятида 142 кишида коронавирус қайд этилди. Вилоятда 26 июлдан бери ҳар куни коронавирусга чалинганлар сони 100 нафардан ошмоқда. Тошкент вилоятида бир ҳафта ичида (27 июлдан 2 августгача) 1120 кишида коронавирус аниқланди. Тошкент вилояти пойтахтдан сўнг касалланганлар сони 3000 нафардан ошган 2-ҳудуд бўлди. Тошкент вилоятида 29 июлдан бери касалликдан тузалаётганлар ҳам ҳар куни 100 нафардан ошмоқда. Ҳозирга келиб вилоятда касалликдан тузалганлар сони 2000 нафардан ошиб кетди.\nСамарқанд вилоятида 103 кишида коронавирус қайд этилди. Бу вилоят учун антирекорд ҳисобланади. 2 август куни Самарқандда 11 июль куни ўрнатилган аввалги антирекорддан (52 та касалланиш ҳолати) 2 баравар кўп одамда касаллик аниқланди. Ушбу ҳолатлардан сўнг Самарқанд вилояти Тошкент шаҳри, Тошкент ва Андижон вилоятларидан сўнг коронавирусга чалинганлар сони 1000 нафардан ошган 4-ҳудудга айланди. Самарқандда беморлар сони энди 1000 нафардан ошган бўлса-да, вилоят касалланганлар сони бўйича Андижондан ўтиб кетди. Қизиқ томони, 2 август куни Самарқандда коронавирусдан тузалганлар сони ҳам 103 нафарни ташкил этди.\nБухоро вилоятида 27 кишида коронавирус аниқланди. Вилоятда бир ҳафта ичида (27 июлдан 2 августгача) фақат 29 июль куни янги ҳолатлар аниқланмади. Бу вақт ичида Бухорода 177 кишида коронавирус қайд этилди. Вилоятда коронавирус юқтириб олганлар орасида Бухоро вилоят ҳокими вазифасини бажарувчи Карим Камолов ҳам бор, ҳозирда у Тошкентда даволанмоқда.\nАндижон вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида 19 кишида касаллик аниқланган. Вилоятда сўнгги 17 кун ичида фақат 25 июль куни янги ҳолатлар аниқланмади.\nСирдарё вилоятида 18 кишида касаллик аниқланди. 25 июлдан бери вилоятда ҳар куни янги касалланиш ҳолатлари аниқланмоқда. 17 июлдан бошлаб ССВ Сирдарё вилоятининг статистикасини Тошкентдан алоҳида беришни бошлади. Ўша кунгача вилоятда касалланганлар сони 213 нафарни ташкил этган, 17 кун ичида Сирдарё вилоятида коронавирусга чалинганлар сони 402 нафарга кўпайиб, ҳозирда 615 нафарга етган. Сирдарё Тошкент шаҳри, Тошкент, Самарқанд, Андижон, Бухоро, Наманган ва Қашқадарё вилоятларидан сўнг касалланганлар сони 600 нафардан ошган 8-ҳудуд бўлди.\nҚашқадарё вилоятида 14 кишида коронавирус қайд этилди. Вилоятда 28 июлдан бери ҳар куни янги касалланиш ҳолатлари кузатилмоқда. Қашқадарё вилояти махсус комиссияси қарори билан вилоятда 3 августдан бошлаб бир қатор карантин чекловлари босқичма-босқич юмшатилиши режалаштирилган.\nНавоий вилоятида 9 кишида коронавирус аниқланди. 25 июлдан бери вилоятда ҳар куни янги ҳолатлар қайд этилмоқда, аммо бу кунларнинг ҳеч бирида кунлик касалланиш ҳолатлари 11 тадан ошгани йўқ. Навоийда коронавирусга чалинганлар орасида вилоят ҳокими Қобул Турсунов ҳам борлиги маълум бўлди. У 6 кундан бери Тошкентда даволанмоқда.\nНаманган вилоятида 5 кишида коронавирус қайд этилди. Наманганда сўнгги 14 кунда касаллик аниқланган кунда ҳеч қачон коронавирусга чалинганлар сони 10 нафардан кам бўлмаганди.\nФарғона вилоятида ҳам 5 кишида коронавирус аниқланди. Янги ҳолатлардан сўнг вилоятда касалланганлар сони 269 нафарга етди. Вилоят соғлиқни сақлаш бошқармаси бошлиғи Одилжон Умаровнинг сўзларига кўра, Қува туманида тиббиёт ходими ўғлида клиник белгилар пайдо бўлишига қарамасдан уни уйда даволашга ҳаракат қилган, оқибатда ўзи ҳам вирус юқтириб олиб, коронавирус инфекциясини ҳамкасбларига ҳам юқтирган.\nҚорақалпоғистон Республикасида 4 кишида касаллик қайд этилди. Республикада 28 июлдан бери ҳар куни янги касалланиш ҳолатлари кузатилмоқда, бироқ бу кунларда янги касаллар сони бирон марта ҳам 10 тага етмади.\nССВ кун давомида Тошкент шаҳрида 5 нафар, Андижон вилоятида 1 нафар, жами 6 нафар коронавирусга чалинган бемор вафот этгани ҳақида хабар берди. Аммо уларнинг қайси санада вафот этгани маълум қилинмади. Бундан ташқари, андижонлик 63 ёшли Б.П. исмли эркак ва тошкентлик 56 ёшли Д.Ш. исмли аёлда қайси куни касаллик тасдиқлангани ҳақида ҳам ахборот бермаган.\nБиринчи ўлим. Тошкент шаҳри Миробод туманида яшаган 46 ёшли С.Л. исмли эркакда 20 июль куни COVID-19 инфекцияси тасдиқланган ва нафас етишмовчилиги белгилари кучайиб Зангиота ихтисослаштирилган кўп тармоқли юқумли касалликлар шифохонасига ётқизилган.\nУнга COVID-19 инфекцияси ўта оғир кечиши, икки томонлама пневмония ташхиси қўйилган. Хасталик ўткир респиратор дистресс синдроми, ўткир юрак қон-томир ва нафас етишмовчилиги асоратлари билан кечган. Бемор юрак ишемик касаллиги, стенокардия, гипертония, артериал гипертензия ҳамда семизлик каби ҳамроҳ касалликлар билан ҳам оғриган. 46 ёшли эркак ўткир нафас ва юрак қон-томир етишмовчилигидан вафот этган.\nИккинчи ўлим. Тошкент шаҳри Шайхонтоҳур туманида яшаган 58 ёшли Ш.Д. исмли эркакда 20 июль куни COVID-19 инфекцияси тасдиқланган ва Зангиота ихтисослаштирилган кўп тармоқли юқумли касалликлар шифохонасига кун давомида тана ҳарорати кўтарилиб, нафас етишмовчилиги кучайганлиги сабабли ётқизилган.\nУнга COVID-19 инфекцияси ўта оғир кечиши, икки томонлама пневмония ташхиси қўйилган. Хасталик ўткир нафас ва юрак қон-томир етишмовчилиги асоратлар билан кечган. Шунингдек, юрак ишемик касаллиги, стенокардия, гипертония, артериал гипертензия ҳамроҳ касалликлар билан ҳам оғриган. 58 ёшли эркак ўткир нафас ва юрак қон-томир етишмовчилигидан вафот этган.\nУчинчи ўлим. Андижон вилоятининг Андижон туманида яшаган 63 ёшли Б.П. исмли эркакда COVID-19 тасдиқлангач, нафас етишмовчилиги белгилари кучайган ҳолатда вилоят юқумли касалликлар шифохонасининг реанимация бўлимига ётқизилган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир респиратор дистресс синдроми, ўткир юрак қон-томир ва нафас етишмовчилиги асоратлари билан кечган.\nБемор ўткир нафас, юрак қон-томир ҳамда полиорган етишмовчилигидан вафот этган. 63 ёшли эркак Андижонда коронавируснинг иккинчи қурбони бўлди.\nТўртинчи ўлим. Тошкент шаҳри Учтепа туманида яшаган 56 ёшли Д.Ш. исмли аёлда COVID-19 тасдиқланган ва тана ҳарорати кўтарилиб, нафас етишмовчилиги кучайганлиги сабабли Тошкент тиббиёт академиясининг клиникасига ётқизилган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир респиратор дистресс синдроми, ўткир нафас етишмовчилиги, ўпка шиши, полиорган етишмовчилиги асоратлари билан кечган.\nБешинчи ўлим. Тошкент шаҳри Учтепа туманида яшаган 43 ёшли Р.А. исмли эркак 27 июль куни оғир ҳолатда Тошкент тиббиёт академиясининг клиникасига ётқизилган.\nУнга COVID-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир респиратор дистресс синдроми, ўткир нафас ва полиорган етишмовчилиги асоратлари билан кечган.\nБундан ташқари, бемор юрак ишемик касаллиги, стабил стенокардия каби ҳамроҳ хасталиклар билан ҳам оғриган. Бемор ўткир нафас, юрак қон-томир ва полиорган етишмовчилигидан вафот этган.\nОлтинчи ўлим. Тошкент шаҳрида яшовчи 57 ёшли Р.К. исмли аёлда 21 июль куни COVID-19 тасдиқланган ва шифохонага ётқизилган.\nБеморга COVID-19 инфекциясининг ўта оғир кечиши, икки томонлама пневмония ташхиси қўйилган. Касаллик ўткир юрак қон-томир ва нафас етишмовчилиги, инфексион токсик шок асоратлари билан кечган.\nШунингдек, унда юрак ишемик касаллиги, стабил зўриқиш стенокардияси, гипертония каби ҳамроҳ хасталиклар ҳам бўлган.\nАёл ўткир нафас ва юрак қон-томир етишмовчилиги, ўткир респиратор дистресс синдроми, инфексион токсик шокдан вафот этган.\nҲозиргача Соғлиқни сақлаш вазирлиги 153 кишининг коронавирус асоратларидан вафот этганини хабар берди. «Дарё» ҳисоби бўйича коронавирусга чалингач, вафот этганлар сони 161 нафарни ташкил этмоқда. Давлат хизматлари агентлиги 15 июль куни Навоий вилоятидаги 61 ёшли ходими Адҳамжон Деҳқонов, Маданият вазирлиги эса 18 июль куни 32 ёшли ходими Акмал Ирисов коронавирус асоратларидан вафот этгани, Олмалиқ шаҳри ҳокимлиги 9 ва 15 июль кунлари шаҳар шифохоналарида вафот этган икки аёлда коронавирус тасдиқлангани ҳақида хабар берган. Шунингдек, 19 июль куни Чилонзор тумани Санитария-эпидемиологик осойишталик маркази бактериология лабораторияси мудири 62 ёшли Марҳабо Аҳмедова, 22 июлда Бош прокурорнинг собиқ ўринбосари, Қорақалпоғистон прокуратурасида бўлим бошлиғи бўлиб ишлаётган 66 ёшли Ҳакимбай Халимов коронавирус асоратларидан вафот этгани хабар қилинган. 31 июль куни Жиноят ишлари бўйича Тошкент вилоят суди судьяси, 53 ёшли Хайриддин Шермуҳамедов, 1 август куни Тойлоқ тумани прокурори Фарҳод Абдухолиқов вафот этгани хабар берилди. Бироқ ушбу саккиз ҳолат ҳақида ССВ томонидан айни вақтгача ахборот берилмаган.\nАйни пайтда коронавирус инфекциясидан даволанаётган 8 893 нафар бемордан 564 нафари оғир, 215 нафари эса ўта оғир аҳволда. Ўта оғир аҳволдаги беморлар сони биринчи марта 200 нафардан ошди. Бир кун аввал даволанаётган беморларнинг 592 нафари оғир, 185 нафари эса ўта оғир аҳволда эди.\n2 август куни 1208 нафар бемор коронавирусдан соғайди. Бу тузалиш бўйича мутлақ рекорд ҳисобланади. Илгари бир кунда тузалган беморлар сони 900 нафарга ҳам етмаганди. Соғайиш бўйича рекорд кетма-кет 7-кун янгиланмоқда. Коронавирусдан тузалганлар 16 мингдан ортиқ одамнинг 7 фоизи айнан 2 август куни соғайди.\n678 нафари Тошкент шаҳрининг 20 та шифохонасида ва уй шароитида даволанганлар;\n185 нафари Тошкент вилоятида;\n103 нафари Самарқанд вилоятида;\n102 нафари Қашқадарё вилоятида;\n50 нафари Бухоро вилоятида;\n35 нафари Андижон вилоятида;\n9 нафари Фарғона вилоятида;\n2 нафари Хоразм вилоятида касалликдан фориғ бўлди.\nҲозирда касаллик қайд этилган жами 25 553 нафар бемордан 16 507 нафари соғайиб, даволаниш кўрсаткичи 64 фоизни ташкил этмоқда. Охирги марта 6 июль куни даволаниш кўрсаткичи 64 фоиз бўлганди. 23 июлда эса бу борадаги кўрсаткич 53 фоизга тушиб кетганди.\nСоғлиқни сақлаш вазирлиги маълумотлари бўйича айни пайтда 8893 нафар бемор даволанмоқда. Тўрт кун аввал беморлар сони 9500 дан ортиқ эди. 30 июлдан бошлаб даволанаётган беморлар сони камая бошлади. Айни пайтда даволанаётган беморлар сони 24 июль кундаги беморлар сонига яқинлашиб қолди. 25 июлдан бошлаб коронавирусдан даволанаётган беморлар сони 9 мингдан ошиб кетганди.\nҲозирда энг кўп бемор Тошкент шаҳрида даволанмоқда — 6736 нафар. Жиззахда 13, Фарғонада 13, Хоразмда 37, Навоийда 52, Сирдарёда 87, Андижонда 105, Қорақалпоғистонда 130, Самарқандда 136, Наманганда 146, Сурхондарёда 139, Бухорода 143, Қашқадарёда 117 ва Тошкент вилоятида 1039 нафар бемор қолди.\nҲозирда Ўзбекистонда уй карантинида 72 700 нафар, стационар карантинда эса 20 536 нафар фуқаро тиббий кузатувда бўлиб турибди. Уч кун ичида уй карантинидаги фуқаролар сони 2233 нафарга кўпайган бўлса, стационар карантиндаги фуқаролар сони 2253 нафарга камайди.\n07:49, 03.10.2020 179129\n23:48 Бугун 3145\n22:42, 23.10.2020 157495\n20:33, 23.10.2020 124104


Даниялик ота-оналардан бахтиёр бола тарбиялашнинг 5 сири – Ўзбекистон миллий олимпия қўмитаси\nДаниялик ота-оналардан бахтиёр бола тарбиялашнинг 5 сири\nФарзандини бахтли кўриш ота-оналар учун энг яхши туҳфадир. Дания бахтиёр болаларни тарбиялашда яхши натижага эришган ва бунинг ўзига хос сабаби бор, чунки 45 йил давомида данияликлар энг бахтли миллат деб ҳисоблаб келинган. Келинг, кўриб чиқайлик: бунинг сири нимада?\n1. Салом, болакай!\nДанияда гўдакнинг туғилиши уйда ўтириш ва дўстларни унутиш учун сабаб бўлолмайди. Aксинча, данияликлар туғилганидан деярли дарҳол болаларини «чақолоқ кўрди»га олиб боришади.\n2. Ўсиш ажойиб!\nДанияда «сўрғич дарахтлари» бор, бу биз учун жуда ғалати ҳодиса. Бу дарахт шохларига сўрғичлар, елим идишлар ва бола билан боғлиқ бошқа атрибутлар осилади. Ўсиб улғайган чақалоқ бу дарахт олдига келади, ўзининг «болалик рамзи»ни қолдиради ва у ўсаётганини ҳис қилади.\n3. Туйғуларни ўрганиш\nДания мактабларида эмпатияни, яъни хайрихоҳлик ва ҳамдардлик қобилиятини ривожлантириш бўйича мажбурий дарслар мавжуд. Дарсларда болаларга ҳис-туйғулар акс этган расмлар кўрсатилади, уларга кўра, болалар бу ёки бошқа персонаж ёрдамида ҳис-туйғуларни қандай енгишни ўрганишади.\n4. Хюгге – Дания қулайлиги\nХюгге – данияча «қулайлик». Данияликлар учун уйдаги фаровонлик бахтнинг энг муҳим элементидир. Уйда шинамлик яратиш жуда осон бўлса, психологик қулай муҳитда ишлашга арзийди. Уйга киришдан олдин, данияликлар барча муаммоларини унутиб, болалар билан вақт ўтказишга ҳаракат қилишади.\n5. Уй иши. «Йўқ!»\nДания мактабларида ўқув жараёни бола мактаб остонасидан ўтиб, уйига қайтганидан кейин тугайди. Уйда болалар уй вазифаларини бажармайдилар, чунки бу мактаб ва ўқитувчилар муаммоси. Бўш вақтида ота-оналар бошқа маърифий ишлар билан шуғулланишади – музей ва театрларга боришади ва ҳк. Бундан ташқари, ота-оналар болаларни оптимистик бўлишга ўргатишади.\n21 May, 2020|Маслаҳатлар, Янгиликлар|


Ўзбекистонда теримчи ўқувчи қиз ўзини осди « Ўзбекистон Халқ Ҳаракати\nЎзбекистонда теримчи ўқувчи қиз ўзини осди\n03 October 2013 - 16:21\nОзодлик радиоси хабарига кўра, Нукус шаҳридаги 1-Тиббиёт коллежининг 2-курсида таҳсил олган ўқувчи Малика Ембергенова ётоқда ўзини осиб қўйди. Тахтакўпир туманидаги масъул идоралардан олинган маълумотларга кўра, 17 яшар ўқувчи қизнинг ўз жонига қасд қилиши сабаблари ҳозирча номаълум.\n“У қиз ўша ёққа пахта тергани борган ва ўша ердаги хонадонлардан бирида ётоқда турган. Ўша ҳовлида бўлган бу иш. Атакўл селсовети, деб қўйишади у жойни. У қиз ўзини осиб қўйган, сабаблари ҳеч кимга маълум эмас”, деди мухбир билан микрофонсиз суҳбатда Тахтакўпир туманидаги мутасадди идоралардан бирининг исмини ошкор қилмаётганимиз вакили.\n“Қизнинг жасади ёриб кўрилган, тиббий-экспертиза, как следует, ўтказилган. Лекин ҳаммаси топ-тоза, ҳеч қанақа мотив йўқ. Хат-пат ҳам қолдирмаган”, дея қўшимча қилди тахтакўпирлик мутасадди.\n“Пахтага алоқаси йўқ, у қиз ўзини-ўзи осиб қўйган, хонадонда”, дея гапни қисқа қилди туман ҳокимлиги расмийси.\n“Шу одамларнинг уйларига бўлиб берилганда, 3-4 тадан қилиб. Ўша уйлардан туриб, пахтага бориб-келишади. Унақа дала шийпонларда ётоқ, деган нарсалар йўқ у ерда”, деди Нукусдаги коллежнинг исмини ошкор қилмаётганимиз раҳбари.\nЖумладан, Нукус темир йўллари транспорти касб-ҳунар коллежи қабулхонасида телефон гўшагини кўтарган ходим: “Ҳамма пахтада, бирорта ўқувчи қолмаган, ўқитувчилар ҳам пахтада, қандай савол бўлса, пахтадан кейин звонит қилинг!” деб жавоб берди.\n“Етти ёшдан-етмиш ёшгача, ҳаммани пахтага қуваяпти. Бизнинг мактабда ҳам ўқитувчиларни қувган. Мен энди кексаман, лекин мени ҳам чиқасиз, деган. Мактабда эса ўқитувчи йўқ ҳисоби. Лекин, ўқувчилардан жертва бўлибди, деган гапни мен шу вақтгача эшитмаганман”, деди нукуслик ўқитувчи.\nКуни кеча Жиззах вилоятининг Дўстлик туманидаги фермер Абдуғани Жумабоевнинг 20 яшар келини (исм-фамилияси ҳозирча номаълум – Таҳр.) пахтазорда вафот этгани хабар қилинган эди. Бу аёлнинг ўлими сабаблари ҳам номаълум қолмоқда.\n15 сентябр куни Бухоро вилоятининг Вобкент тумани Нарчоқ қишлоғида 6 яшар болакай Амирбек Раҳматовпахта ортилган прицепга чиқиб ухлаб қолган ва шом қоронғусида унинг устига ташланган пахта тагида бўғилиб ўлган.\n9 сентябр куни Қаршидаги Ҳилол агросаноат коллежининг 2-босқич талабаси, 1996 йили Қарши туман, Сарой қишлоғида туғилган Мухлиса Ўрол қизи Ражабовапахта даласида ток уриб нобуд бўлди.


2016 ЙИЛ СЕНТЯБРЬ ОЙИНИНГ ЭНГ ЯХШИ КИНОФИЛЬМЛАРИ ТОП-5 ТАЛИГИ » PopCorn.uz - Шоу Бизнес олами хақиқати\n2016 ЙИЛ СЕНТЯБРЬ ОЙИНИНГ ЭНГ ЯХШИ КИНОФИЛЬМЛАРИ ТОП-5 ТАЛИГИ\nСана: 12.10.2016 1090\nТоп- 5 таликнинг бешинчи поғонаси “Кутилмаганда” номли картина билан банд этилди. Мазкур картина Акром Шохназаров сценарийси асосида тасвирга олинган. Унда бош ролларни комик актёр ва кинорежиссёр Жавлон Шодмонов ҳамда Ойдин Юсупова ижро этган. Бундан ташқари Муҳаммад Исо Абдулхайиров, Лола Элтоева, Санжар Шодиев, Жумадилла Раметов, Тўхтамурод Азимов ва бошқаларни кўришингиз мумкин. Комедик жанрида яратилган бўлсада, унинг воқеалари реал ҳаётдан олинган.\nТўртинчи поғонани эса “Дадам билмасин” картинаси эгаллади.\nРейтингимизнинг қоқ маркази “Қайсар ошиқлар” фильмига насиб этди.\nИккинчи ўрин – “Алдагани қуда яхши” картинаси билан банд этилди.\nТоп-5 таликнинг биринчи поғонасидан “Нотаниш қотил” фильми жой олди. Бу картина ҳозирда деярли барча томошабинларни ўзига жалб этаётган картина ҳисобланади. Азамат Ахроров режиссёрлигида тасвирга туширилган бу фильмда бош ролларни Азамат Ахроров, Шахзода Мухамедова, Алихан, Бахтиёр Мусулмонов ижро этган.


Қўшработ билан “ҳеч ким”нинг иши йўқ – HURRIYAT\n1 hafta oldin behzod 123\nХалқимизда шундай гап бор: “Айтсам тилим, айтмасам дилим куяди”. Самарқанд вилояти, Қўшработ тумани марказидан 70-85 километр узоқда жойлашган “Жонбулоқ” маҳалла фуқаролар йиғинига қарашли Жонбулоқ, Мижғон, Қорабоғ, Бўронбулоқ, Кўкқовға ва бошқа қишлоқларда 320 дан зиёд хонадон бўлса, аҳолиси 2200 дан кўпроқни ташкил қилади. Шу кунгача ҳамқишлоқлар билан тинч-тотув яшаб келаётувдик, нима бўлдию адирликларни “эга”ли қилиш тараддудига тушиб қолган туман ҳокимлиги аҳолининг тинчини бузди…\nҚўшработ тумани, асосан, тоғ ён-бағирлари, адирликлар, даштликлардан иборат. Бошоқли дон экинлари кўпроқ лалми ерларга экилади. Шу боис, аҳолининг катта қисми ишсиз, тирикчилиги, асосан, чорва билан. Қора қозони ҳам оиладаги қора ва ушоқ моллар ҳисобига қайнаб туради. Бироқ кейинги пайтларда шу танти, оқкўнгил халқнинг ичига чироқ ёқса ёришмай қолди.\nАслида, туман ҳокимилиги мутасаддиларининг вазифаси аҳоли турмуш тарзи, яшаш шароитини яхшилаш билан мунтазам шуғулланиш керак. Уларнинг бирдан бир вазифаси шу эмасми ўзи? Лекин мутасаддилар қачон дала қишлоқларга келиб, одамлардан ҳол сўраганини ҳеч ким эшитмаган, эслолмайди.\nШу кунларда қишлоқ ерларини фермер хўжаликларига бўлиб берилгани одамларнинг бироз ғазабини қўзғатди. Эндиликда ҳар бир фермер хўжалиги 500-600 гектарлик ер “эга”си, уёққа ўтсанг ҳам наридан юр дейди, буёққа ўтсанг ҳам яқин келма дейди. Қишлоқ аҳли ҳовлисидаги чорвасини ўтлатгани далага олиб чиқолмай қолди. Мабодо, моли фермерларга тегишли далага кириб қолса борми, ер “эга”лари молларни ҳайдаб кетиб, икки-уч кунлаб қўлбола қилинган томга “қамаб” қўяяпти. Оч-наҳор қолган чорва молларининг ҳолини кўриб, тилсиз жониворларга озор бериш мусулмончиликка тўғри келармикин, десангиз ҳурматли фермерларимиз Р.Очилов, С.Ўсаров, А.Исломов, М.Исмоилов, Ш.Ражабов, О.Тўйчиев ва “Гуландом она” хўжалиги иш юритувчиси Мақсуд исмли кимсалар буни тушунишни ҳам исташмаяпти.\nТўғрида, бу даштликдаги қишлоқларда на бир корхона, на бир кичик цех бор, очган билан юритишга шароит йўқ. Одамлар ишсиз, энди рўзғорини нима билан тебратади? Буни туман ҳокими ҳеч ўйлармикин… Ахир, аҳоли ҳовлисидаги чорва молларини, қўй-эчкиларини, ҳатто, бузоқларини ҳам боқадиган жой топа олмай қолди. Саросимага тушган одамлар ҳокимликка бориб, фермер хўжаликларига ерни, ҳеч бўлмаганда, қишлоқлардан 3-5 километр узоқроқ жойдан беришларини талаб қилишди. Жавоб эса битта: “Эпласанг молингни уйингда боқ, йўқса…”\nАна сизга туман ҳокимлиги мутасаддиларининг аҳолига бўлган муносабати. Дейлик, Жонбулоқ қишлоғига қарашли 20574,6 гектар ер майдон бор, бу ерларнинг 75 фоизи тоғу тошлардан иборат. Қолган 25 фоизи лалми ва яйлов ерлар. Айнан, шу лалми ерлар фермерларга бўлиб берилган. Йўлингиз тушса, бир қизиқиб разм солинг-а, “мен эга” деяётган фермер ерларидаги ўт-ўланлар қуриб-қақшаб ётибди, қаров йўқлигига ўзингиз гувоҳ бўласиз. Эй, садқаи ер дейсиз-да. Энди аҳоли додини кимга айтсин? Қаерга борсин?\nТуман ҳокимлигига жўнатилган сўровномаларга ҳеч ким жавоб бермайди. Тан олиш керак, ҳокимлик вакиллари маҳалла ҳудудида фермер хўжаликларини ташкил этишгач, дарров аҳоли билан учрашди, ташвиқот-тарғибот ишларини олиб боришди. Ўшанда одамлар чорва молларини боқиш учун қишлоқ атрофидан жой ажратиб беришларини сўраб, ҳатто илтимос ҳам қилишди. Бироқ “Керак бўлса молингни ҳовлингда боқ! Шахсий молингни фермер даласининг уватига ҳам туширмайсан! Тўғри йўлдан ҳайдаб бориб, ҳайдаб қайтасан!” — деган ўта қатъий ва жиддий жавобни олишди. Энди буйруқни бажармасин-чи, моли қолиб, ўзини ҳам қамаб қўйишдан тоймайди бу жаноблар!\nБизни ўйлантиргани, наҳотки Қўшработдаги мутасаддилар муҳтарам Президентимизнинг 2019 йил 19 мартдаги “Чорвачилик тармоғини янада ривожлантириш ва қўллаб-қувватлаш чора-тадбирлари тўғрисида”ги қарорини дарров эсдан чиқаришди. Қарорнинг 6-банди 2-хатбошисида: “Чорвачилик билан шуғулланиш истагида бўлган фуқароларга озуқабоп экинлар етиштириш учун ҳар бир шартли бош чорва моли учун 0,5 гектардан туман ҳокимлиги захирасидаги бўш, лалми ва яйлов участкаларидан ҳақиқий даромад манбаига айлантириш шарти билан доимий ёки узоқ муддатли ижарага берилиши мумкин” деган қисмини, ҳатто ўқиб ҳам кўришмаган кўринади. Йўқ-са, қарор ижросини бажармасликдан бироз ҳайиқишармиди?..\nПрезидентимизнинг 2017 йил 16 мартдаги “Чорвачиликда иқтисодий ислоҳотларни чуқурлаштиришга доир қўшимча чора-тадбирлар тўғрисида”ги қарори иловасида айтилган аҳолининг турмуш тарзини янада яхшилаш мақсадида чорва молларини аввал боқиб келган майдонларидан ер ажратилган ҳолда боқилишини ташкиллаштириш тўғрисидаги кўрсатмага эса бизнинг Қўшработда нега амал қилишмайди? Энг ёмони, бунинг бари аҳолида норозилик кайфиятини кучайтиришга сабаб бўлаяпти. Президентимиз ҳар бир гапида аҳолини рози қилайлик, деяпти-ю туманда эса…\nБир муаммони бошласанг иккинчиси еталашиб келаверади ўзи. Гапнинг индаллосини айтганда, маҳалламиз ҳудудини марказ билан боғловчи йўл шу пайтгача таъмирланмаган. Айниқса, ёзда чанг, қишда лой кечиб болалар боғчага, эй узр, боғчанинг ўзи йўқ, мактабга боришга қийналишмоқда. Одамлар туман марказидан озиқ-овқат маҳсулотлари олиб келиш учун, албатта, эски резин этигини кийиб олиши керак. Йўқ-са, ёздаги чанг ҳам, қишдаги лой ҳам белгача чиқади.\nБизнинг қишлоқларимиз тоғлар орасидаги адирликларда жойлашган, эски илон изи йўлдан ихчамгина тошли-шағалли йўл қилса бўлади. Аммо буни ўйлайдиган, таъмирлайдиган инсонпарвар раҳбар ҳам керак-да. Ҳудудда Жиловдор ота зиёратгоҳи бор, узоқ-яқиндан одамлар келиб туришади. Табиати ҳам сўлим. Туман мутасаддилари, агар исташса, бемалол ички туризмни ривожлантиришлари учун жуда қулай жой бўлади. Бироқ яна шу муаммо, йўлнинг хароблиги…\nАгар вазият шу зайлда давом этаверса, келгусида туман маркази билан қишлоқлар ўртасида алоқа бутунлай узилиб қолиши эҳтимолдан холи эмас. Айниқса, маҳалламиз туман марказидан анча узоқ бўлганлиги боис, дардга чалинган бирор беморни туман Марказий шифохонасига олиб бориш ҳам мушкул. Бундай пайт, беморнинг яқин қариндошларининг ҳам жон-жонида оғриқ туриши тайин.\nҲудудга автобус қатнови йўлга қўйилса, маҳаллий бюджетга яхшигина тушум, аҳолига эса қулайлик бўларди. Арзимаган ишни битириш учун туман марказига бориб келиш аҳолига ниҳоятда катта қийинчилик туғдираяпти. Шу кунгача йўлни созлаш тўғрисида билдирган таклифларимиз, илтимосномаларимиз самара бермади. Мутасадди ташкилотларнинг топган баҳонаси доим бир хил: “Йўл белгилари ўрнатилмаган, йўлнинг ҳимоя тўсиқлари жойларда йўқ. Мумкин эмас”, бу нима дегани? Ахир қишлоқ оқсоқоли бориб, йўл белгисини, тўсиғини ўрнатиб берсинми?! Шу соҳада ишлаётган раҳбарлар нима юмуш билан банд ўзи?\nВаҳоланки, Президентимиз Самарқанд вилоят Кенгаши сессиясида вилоят ҳокими лавозимига тайинланган Эркин Турдимовга Қўшработ тумани “Жўш ота” МФЙ раиси Олим ака Носировнинг мурожаатини алоҳида ўрганишини тайинлаганди. Қўшработдан Жўшгача бўлган 45 километрлик йўлнинг ҳолатидан хабардор эканлигини айтганди. Унинг ниҳоятда серқатновлиги сабаб, икки табақали бетон қопламали йўл қуриш зарурлигини таъкидлаб, бу ишга дарҳол киришишга топшириқ берган эди. Мана орадан 2,5 йилдан кўпроқ вақт ўтди. Аммо Қўшработ–Жўш йўлига бетон қоплаш у ёқда турсин, ҳатто асфальт ётқизилмади.\nЭнг ёмони, бу йўлдан Нуротадаги “Чашма” зиёратгоҳига борадиган қанчадан-қанча чет эллик ва маҳаллий сайёҳлар ўтишади…\nАфсус, жойларда юқоридан берилган топшириқ вилоят раҳбарияти томонидан ҳам бажарилмаса, қуйи ҳокимлик вакилларидан нимани ҳам кутиш мумкин?.. Кейинги пайтларда баъзи раҳбарлар ижтимоий тармоқларда миллат қадриятига тегишли, ҳаё илмига пайванд аёллар ҳақида фикр билдиргани, албатта, ноўрин бўлди, демоқчи эмасман, аммо бу олиму уламолар поёнига етказиб айтадиган гап эди. Бу билан ҳеч бир раҳбар ишчан, халқ манфаатларини ўйлайдиган қилиб ўзини кўрсатолмайди. Уларнинг биринчи галдаги вазифаси Президентимиз айтганларидек, халқни рози қилишдир. Шу сабаб, ижтимоий тармоқда журналист Рўзимбой Ҳасан раҳбарнинг ўзбек аёлларига нисбатан билдирган фикрларига жавобан шундай фикр дебди: “Раҳбарда фаҳм-фаросат бўлиши керак! Айтадиган гапини етти ўйлаб, сўнг айтгани яхши. Акс ҳолда миллат аёллари учун ҳақорат бўлган гапни гапириб “қовун” тушираверади”. Амалда вилоят аҳолисининг ҳокимлик мутасаддилари фаолиятидан норозилиги кун сайин ошиб бораётгани сир эмас.\nҲа, нима ҳам дердик, ўзлари шахсий машинасида шаҳарма-шаҳар кезишади, аҳолига қулайлик яратайлик, дейилса дарров маблағ йўқлигини рўкач қилишади. Одамлар ҳайрон, йўл қурилиши, таъмирланишига давлат томонидан ажратилаётган катта-катта маблағлар Қўшработга тегишли эмасми?..\nСтатистик маълумотларга кўра, айни пайтда мамлакатимизда 80 минг километрлик ички йўлларни таъмирлаш режалаштирилгани маълум. Бизнинг йўлимиз ўгайми? Ё ички йўллар рўйхатига кирмайдими? Унда буёғи қандай бўлди? На ўтда бормиз, на сувда. Энди бу биз учун орзу бўлиб қолаверадими?..\nЎзим халқ депутатлари Қўшработ туман Кенгаши депутати сифатида фаолият юритар эканман, сайловчиларимдан тушаётган энг кўп мурожаат бу — мобиль алоқа тизимига оид эканини ҳам эслатай. Бизнинг ҳудудда фақат “Ўзтелеком” АК “ЎзМобайл” филиалининг СDMA стандартидаги антеннаси ишлайди. Бироқ бу антенна орқали тўғридан-тўғри интернет тизимига уланишнинг сира иложи йўқ. Шу сабаб, одамлар 99 кодли мобиль алоқа тизимини ўрнатиб беришларини сўрашади. Ҳатто, туман раҳбариятига ҳам кетма-кет мурожаатлар қилишди. Бунга ҳам раҳбарларнинг жавоби бор: “Ҳозирча янги аппарат йўқ, келса, албатта, ўрнатамиз”. Қойил, “бор дедим тутилдим, йўқ дедим қутулдим”, дегани шу бўлса керак-да…\nҲудудда учта умумий ўрта таълим мактаби, битта қишлоқ врачлик пункти мавжуд. Интернет тармоғини-ку аста-аста тилга ҳам олмай қўйишаяпти, бу ерда, ҳатто шаҳар телефонлари ҳам бирда ишлаб, бирда ишламайди. Бу кетишда рақамли технологиялар тизимига қачон тўлиқ ўтамиз?\nАксига олгандай, бу йил пандемия сабаб мактаб ўқувчилари, талабалар, ўқитувчилар онлайн дарсларни кўриш, тинглаш борасида фақат орзу қилишмоқда.\nДепутатлик фаолиятим жараёнида аҳолидан тушаётган сўровномаларнинг яна бир қисми мактабгача таълим муассасаси очиш тўғрисида бўлаётгани ҳам бор гап. Аммо маҳалла ҳудудида 70 дан 100 нафаргача 3 ёшдан 6 ёшгача боғча ёшидаги болалар бўлишига қарамай, ташкил этишга ҳаракат йўқ. Тумандаги Мактабгача таълим бўлими мутасаддилари “оч қорним, тинч қулоғим” қабилида иш юритишаяпти. Буларни сўраб-суриштирадиганлар ҳам борми?..\nҚизиқ, ҳатто маҳалламизда биронта солиқ тўлайдиган, расман ташкил этилган дўкон ҳам йўқ экан. Ол-а, эгасизлик ҳам шунчалик бўладими? Ахир улар ҳам давлатга солиқ тўлаши, сотаётган маҳсулотнинг сертификати бўлиши керак-ку! Агар озиқ-овқат маҳсулоти сифатсиз бўлса, бундан қанча одамлар азият чекади? “Қўлбола” дўконимиз мудири ҳужжати бўлмагач, унда жавобгарлик ҳисси ҳам бўлмайди-да. Аммо бемалол савдо қилаверади…\nЭнг ёмони, карантин кучайган пайтда маҳаллага келтирилган биринчи эҳтиёжга молик молларни тушириб оладиган ва аҳолига тарқатадиган дўкон бўлмагани боис, ташқарида қолган озиқ-овқат маҳсулотларини, карантин талабларини бузиб, аҳоли бир-бирини ур-йиқит қилиб, тала-тала қилишди. Маҳалламиз раисининг карантин қоидаларига риоя қилиш тўғрисидаги талабига биров эътибор ҳам қаратмади.\nЯна бир гап, аҳоли эҳтиёжининг катта қисмини ҳар душанба куни Мижғон ва Кўкқовға қишлоқларида бўлиб ўтаётган норасмий бозорлар қондиради. Ҳар душанба куни тадбиркору савдогарлар, анча юқори нархларда бўлса-да, аҳолига турли хил озиқ-овқат, кийим-кечак ва хўжалик молларини олиб келиб сотишади. Бу яхши, албатта. Ҳеч йўқдан кўра, бор-да. Аммо сотилаётган молларнинг сифат даражасини, санитария-гигиена талабларга мослигини текширадиган Санитария эпидемиологик осойишталик маркази ходимлари, маҳаллий бюджетга солиқ тушумларини амалга оширадиган туман солиқ идораси, ҳатто бундай бозорларнинг мавжудлигини ҳам билишмаса керак, ёки…\nБу маскандаги она табиат туҳфаси бўлмиш — баланд-баланд тоғлар бағри сирли-синоатли. Бу фикримни тошларга ўйиб ёзилган турли битиклар, расмлар, ёзувлар, ёвдан ҳимоя қилган “Тош қўрғон”, “Қиз қўрғон”, “Қирқ қиз қўрғони” ҳамда “Сўгал тош” шифохонаси яққол тасдиқлайди.\nТуман Кенгаши депутати сифатида бу тарихий жойларнинг сир-синоатини ўрганадиган олимларни, экотуризм вакилларини расман маҳалламизга таклиф қилган бўлардим. Эҳтимол, бу манбаларда тарихимиздан сўзловчи ёрқин саҳифалар бекиниб ётгандир. Бу сир-синоатларни ўрганадиган вақт келди, деб ўйлайман.\nХалқ депутатлари Қўшработ туман Кенгаши депутати\nPrevious Коррупциянинг ўқ илдизи


Қадр топган шоир ва тожикистонлик ўзбеклар - BBC News O'zbek\nҚадр топган шоир ва тожикистонлик ўзбеклар\nТожикистон пойтахти – Душанбеда ўзбек шоири Ўлмас Жамолнинг 80 йиллиги нишонланган. Асосий тантана Тожикистон Ёзувчилар иттифоқи мажлислар залида бўлиб ўтган.\nШоир таваллуд айёмини нишонлаш учун Тожикистоннинг деярли ҳамма минтақаларидан шоир ва ёзувчилар, ижодкорнинг юзлаб мухлислари йиғилишган.\nТўрт юз кишидан ортиқ одамни сиғдира оладиган катта толор Ўлмас Жамол дўстлари, мухлисларини сиғдира олмаган. Ўнлаб кишилар тик туриб қолишган.\nБир юракни икки тилиб бўлармикан?\nЙиғилишда дастлаб сўз олган Тожикистон Ёзувчилар иттифоқи раиси Меҳмон Бахтий Ўлмас Жамолнинг фақатгина Тожикистондаги ўзбек адабиётига эмас, балки тожик адабиётига ҳам ҳисса қўшганлигини таъкидлаган.\nУ шоирнинг Алишер Навоийдан кейин ўзбек шоирлари орасида тўрт девон тузишга муваффақ бўлганлигини алоҳида таъкидлаган.\nШоир 80 йиллиги арафасида унга бағишлаб Душанбеда нашр этилган китобга айнан Меҳмон Бахтийнинг Ўлмас Жамол борасидаги сўзлари – «Икки чаман булбули» ном ўлароқ танланган.\nМашҳур шоира Гулрухсор Ўлмас Жамолнинг Рудакийдан тортиб ҳозирги тожик шоирларининг асарларини ўзбек китобхонларига етказиб беришдаги хизматлари беқиёслигини, унинг икки тилни бирдай яхши билиши таржиманинг асл нусхадаги каби чиқишида ўрин тутганлигини айтган.\nЎлмас Жамолнинг 80 йиллигида шоир, дўстлик, ватанпарварлик, инсонийлик ҳақида айтилган юрак сўзлари, қўшиқлар икки тилда янграр экан, ўзбек ва тожикларни бирдай ҳаяжонга солган.\nТожикистон Халқ артисти Афзалшо Шодиев Ўлмас Жамолни тожик ва ўзбек халқлари ўртасидаги кўприк деган ва шоирнинг икки халқ дўстлигини васф этувчи «Тожикистон ўғлидурман, ўзбегим гуфто писар…» қўшиғини ижро этган.\nУ ҳозирда ҳам мамлакатда икки қарама-қарши куч орасида тузилган ярашув битимидан сўнг ташкил этилган Ваҳдат («Бирлик») ва миллий эҳё ҳаракати Раёсати аъзосидир.\nАйни бир пайтда Тожикистон Ёзувчилар Иттифоқи ўзбек бўлими бошлиғи, Республика Рудакий номли Давлат мукофоти Қўмитаси аъзосидир.\nШоирнинг ўзбекистонлик дўстлари\nЎлмас Жамол аслида Самарқанднинг Ургутида дунёга келган. Мактабнинг икки синфини у ерда ўқигач, ота-онаси билан Тожикистонга - Душанбега кўчиб келишган. Ҳозирда Душанбеда, Қўрғонтепада ургутликлар яшайдиган ўндан ортиқ маҳалла мавжуд.\nШоирнинг саксон йиллик тўйига келган меҳмонлар орасида ногиронлик аравачасида ўтирган самарқандлик шоир Ҳаёт Неъматни кўриш мумкин эди.\nЛекин Ўлмас Жамолнинг кўплаб ўзбекистонлик ижодкор дўстлари унинг тўйида бирга бўла олишмаган. Маҳаллий таҳлилчиларнинг айтишларича бунинг асосий сабаби икки мамлакат орасидаги виза тартибига боғлиқ бўлиши мумкин.\nШу ўринда Ўзбекистон Халқ шоири Эркин Воҳидовнинг Ўлмас Жамол борасида айтган сўзларини келтириш ўринли:\n« Ҳеч эсимдан чиқмайди, улуғ устозимиз Ғафур Ғулом билан Душанбеда сафарда бўлганимизда бир адабий кечамиз бўлиб ўтган эди. Ўшанда тожикистонлик бир неча ёш шо-ир ҳам иштирок этган эди. Ўлмас Жамол уларнинг етакчиси эди. Ғафур Ғулом ёш шоир-ларнинг шеърларини тинглаб, бошларини силаб, кўнгилларини кўтариб, меҳрибонлик кўрсатганига ўзим гувоҳман. Ўлмас Жамолнинг шеъриятидаги нафосат, дилбарлик ёнига донишмандлик қўшилди. Инсоний дард, инсонпарварлик, гуманистик йўналиш пайдо бўлди.\nҲозир у маҳоратнинг чўққисида турибди. Бизга тенгдош бўлган шоирлар орасида арузда ижод қилганлари жуда кам».\n«Мана Ўлмас Жамол кўплаб девон тузибдилар. Мен шу ўринда айтмоқчиманки, девон тузиш, бу ҳаммага маълум, ҳар бир шоирга ҳам насиб этган эмас. Ҳозирги замонда ҳам, ўтган даврларда ҳам бу девонлар ўз-ўзидан нашр ҳам бўлиб қолавермайди, бундан кўз юммаслик керак», деган Абдулла Орипов.\nШоирнинг саксон ёшлиги арафасида Душанбедаги «Адиб» нашриётида унинг тўртинчи девони – «Маъмур» нашр этилган.\n«Ўлмас ака бизни биродарликка ундайди. Тожик ва ўзбек халқлари дўстлигини куйлай-ди. Шуни битта эмас, юзлаб қўшиқларга айлантирган мана шу Ўлмас Жамол бўлади. Инсоф билан айтиш керак, биз доимо айтамиз, бу бир эт билан тирноқ – икки халқ. Биз халқни дўстликка, биродарликка ундамасак бўлмайди. Чунки бизга ўша совет давридан миллатчилик деган бир балони олиб келишди. Пайғамбаримиздан қолган ҳадис борки, миллатчилик ислом учун ҳаромдир. Асосий байроғи умматчилик, миллатчилик эмас. Шунинг учун, биз келажакда албатта наинки Тожикистону Ўзбекистон, балки бутун Марказий Осиё битта иттифоққа уюшишимиз керак. Бу бугун бўлмаса, индин, албатта бўлади. Нима учун? Чунки 27 давлат Европа иттифоқи бўлиб турганда, нега биз жону жигар, дилимиз, томиримиз, илдизимиз битта бўлган 5 та республика алоҳида-алоҳида бўлиб яшаймиз?.. Ана шу биргаликка ундайдиган шоирлардан биттаси Ўлмас Жамол акамиз бўлади».\nЎзбек адабиётига Абдулла Қаҳҳор ва Пиримқул Қодировдек машҳур адибларни берган Тожикистонда ҳозирда ҳам ўнлаб ўзбек шоир ва ёзувчилари яшаб, ижод этишмоқда. Жорий йилда улардан уч нафари Тожикистон Ёзувчилар иттифоқига аъзолигига қабул қилинди.\nАйни бир пайтда Тожикистонда ўзбек адабиёти келажаги борасида изтиробли ташвишлар ҳам йўқ эмас. Маҳаллий таҳлилчиларнинг айтишларича мамлакатда ўзбек мактаблари сони тобора камайиб борар экан, ўзбек тилидаги китобларга эҳтиёж ҳам камаяди. Тожик тилида маълумот оладиган ўзбеклар ўз она тилларидан узоқлаша бориб, бу тилда ёзилган китобларни тушуниб ўқишда қийналадилар.\nБироқ ҳозирда ҳам ўзбек тилидаги бадиий китоблар жуда оз нусхада – кўпи билан минг-икки минг нусхада, аксар ҳолларда атиги 100-200 нусхадан нашр этилмоқда. Ана шу оз нусхадаги китобларнинг тарқалиши хам қийин кечмоқда. Ўзбек китоблари муаллифнинг маблағи ё жуда оз ҳолларда ҳомийлар кўмаги билан дунё юзини кўрмоқда.\nШоир ва журналист Ўлмас Жамолнинг саксон йиллигининг тантанали нишонланиши, унинг телевидение орқали кўрсатиш учун суратга олиниши, ўзбек ижодкорининг қадрланиши бу тўйга келган ўзбекларни айниқса тўлқинлантириб юборди. Фақат Душанбе ва унинг атрофидаги Ҳисор водисидан эмас, балки Суғд ва Қўрғонтепа вилоятларидан келган ўзбеклар Ўлмас Жамол мисолида ўзлари ҳам қадр топгандай бўлишди, дейди таҳлилчилардан бири.


11 май кунги об-ҳаво маълумоти. Тошкентда қисқа муддатли ёмғир ёғиши мумкин\nТошкент шаҳри. Республика Гидрометеорология марказининг хабар беришича, 11 май куни пойтахтда ҳаво бироз булутли бўлади, вақти-вақти билан ўзгариб туради, кечга томон қисқа муддатли ёмғир ёғиши, момақалдироқ бўлиши мумкин. Шамол шарқдан 5-10 м/с тезликда эсади. Ҳарорат кечаси 15-17 даража илиқ, кундузи 32-34 даража иссиқ бўлади.\nБухоро ва Навоий вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 34-39 даража иссиқ бўлади.\nТошкент вилояти. Ҳаво бироз булутли бўлади, баъзи жойларда ўзгариб туради, кечга томон баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 30-35 даража иссиқ бўлади.\nСамарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 15-20 даража илиқ, кундузи 30-35 даража иссиқ бўлади.\nҚашқадарё ва Сурхондарё вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 34-39 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 15-20 даража илиқ, кундузи 27-32 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, айрим жойларда қисқа муддатли ёмғир ёғиши момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 22-27 даража иссиқ бўлади.


Ш.Убайдуллаев “Ижтимоий фикр”нинг “латифа”сига ишонмайди\nФеруза “Ижтимоий фикр” жамоатчилик фикрини ўрганиш маркази ўтказган сўров натижалари Ўзбекистон аҳолисининг 90 фоизи халқаро ва мамлакат ички ҳаётига оид янгиликларни давлат телевидениеси орқали олишини кўрсатган.\nМарказ вакилларидан нима сабабдан ўзбекистонликлар бундай янгиликларни фақат давлат телевидениесидан олиши тўғрисидаги саволга жавоб олишнинг имкони бўлмади.\nМустақил журналист Сергей Ежковнинг фикрича, Ўзбекистон аҳолисининг асосий ахборот манбаи давлат телевидениеси эканига ишониш мумкин. Аммо бу хулоса ўзбек матбуоти учун фахр эмас, балки ўйлашга арзирли муаммо. Зеро, бундан фахрланиш эмас, балки матбуотни эркинлаштириш керак, деган хулоса чиқариш зарур.\nМустақил журналист Алимардон Аннаевнинг таъкидлашича, Ўзбекистонда ҳукумат талабларига жавоб берадиган матбуотгина яшашга ҳақли. Шундай бўлгач, ҳукумат манфаатларини ҳимоя қиладиган давлат телевидениеси аҳоли учун ягона ахборот манбаи бўлиши табиий. Фақат мавжуд тузум манфаатларига мос маълумотлар тарқатилиши ахборот очлигига олиб келган. Бу очлик ўзбек ўқувчисининг савияси пасайиб боришига сабаб бўляпти.\nЖурналист Шароф Убайдуллаев “Ижтимоий фикр” тарқатган маълумотлар ҳақиқатан йироқ эканини эътироф этди.\n“Бизни бошқа каналлар тарқатадиган маълумотларга ишонмайдиган қилиб кўрсатишаётган бўлса, айтардимки, бу латифаларга уларнинг ўзидан бошқа одам ишонмайди”, - деди Ш.Убайдуллаев.\n“Ижтимоий фикр” маркази ўтказган сўров натижаларига кўра, рус тилида чоп этиладиган “Народное слово” ва “Правда востока” газеталарини ўзбекистонликларнинг бир фоизи мутолаа қилади.\nСуҳбатдош журналистларнинг таъкидлашича, бу газеталар Ўзбекистон ва дунё ҳаётига оид маълумотларнинг ҳукумат талабига мосларини рус тилига ўгириб беради, холос. Қолаверса, уларга эҳтиёж йўқлиги сабабли ҳам кам нусхада чоп этилади.


hidoyat.uz – “Мовароуннаҳр” нашриётининг сайти - САБРНИНГ МУКОФОТИ\n«Эй имон келтирганлар! Сабр ва намоз билан (Мендан) ёрдам сўрангиз! Албатта, Аллоҳ сабр қилувчилар билан биргадир. Аллоҳ йўлида қатл этилувчилар (шаҳидлар) ҳақида: “(Улар) ўликдирлар”, демангиз! Йўқ! (Улар) тирикдирлар, лекин сизлар (буни) сезмайсиз. Сизларни бир оз хавф-хатар, очлик (азоби) билан, молу жон ва мевалар (ҳосили)ни камайтириш йўли билан синагаймиз. (Шундай ҳолатларда) сабр қилувчиларга хушхабар беринг (эй Муҳаммад)! Уларга мусибат етганда: “Албатта, биз Аллоҳнинг ихтиёридамиз ва албатта, биз Унинг ҳузурига қайтувчилармиз”, дейдилар. Айнан ўшаларга Парвардигорлари томонидан салавот (мағфират) ва раҳмат бордир ва айнан улар, ҳидоят топувчилардир» (Бақара, 153–157).\nИмом Муслим ривоят қилади: Расулуллоҳ бундай марҳамат қилганлар: “Мўминнинг ҳоли ажойиб: Аллоҳ унинг тақдирига нима битса унга яхшилик бўлаверади. Агар унга хурсандчилик етса, шукр қилади ва бу унга яхши бўлади, агар бошига мусибат тушса, сабр қилади, бу ҳам унга яхши бўлади”.\n«(Аллоҳдан) сабр ва намоз ила ёрдам сўрангиз. Дарҳақиқат, у (намоз) оғир ишдир. Илло, итоатли (хокисор) кишиларга (оғир) эмас» (Бақара, 45). Чунки барча фазилатларга сабр билан эришилади. Намоз барча ёмонликлардан қайтаради. Гуноҳлар ва ҳаром ишлардан тийилиш ҳам Алллоҳ таолонинг тоати ва ибодатида бардавом бўлиш ҳам сабр билан бўлади.\nРасулуллоҳ айтадилар: “Балонинг биринчи зарбаси пайтидаги сабргина чин сабрдир” (Имом Бухорий ривояти). Демак, бирор мусибат, бало, етган вақтидаёқ инсон тушкунликка тушиб қолмай, уларнинг бари Аллоҳнинг имтиҳони эканини англаб, истиржо айтишни унутмаслиги лозим.\n«Сизларни бир оз хавф-хатар, очлик (азоби) билан, молу жон ва мевалар (ҳосили)ни камайтириш йўли билан синагаймиз. (Шундай ҳолатларда) сабр қилувчиларга хушхабар беринг (эй Муҳаммад)!»\nАллоҳ таоло инсонларни гоҳида яхшилик билан, гоҳида очлик ва хавф каби қийинчиликлар билан синайди. Ким сабр қилса, унга ажр ёзади.\nАллоҳ бандаларига ҳаёт, соғлик, тинчлик каби неъматларни, бу нарсаларга улар ҳақдор эканлари учун бермайди, балки Аллоҳ таоло уларни ўз фазли билан беради.\n«Уларга мусибат етганида: “Албатта, биз Аллоҳнинг ихтиёридамиз ва албатта, биз Унинг ҳузурига қайтувчилармиз”, дейдилар». Яъни, мўминлар ўзларига шу сўзлар билан тасалли берадилар ва барча нарса Аллоҳнинг мулки экани, У хоҳлаганича тасарруф этишини, ҳамда Қиёмат куни зарра мисқол оғирлигида савоб ҳам зое кетмаслигини, Унинг ҳузурига қайтишларини биладилар.\n«Инна лиллаҳи ва инна илайҳи рожиъун» («Албатта, биз Аллоҳнинг ихтиёридамиз ва албатта, биз Унинг ҳузурига қайтувчилармиз») истиржодир. Умму Саламадан ривоят қилинади: «Бир куни Абу Салама олдимга Расулуллоҳнинг ҳузурларидан келиб: “Расулуллоҳдан хурсанд қиладиган бундай гапни эшитдим: “Кимнинг бошига мусибат тушганида у истиржо айтса ҳамда: “Ё Аллоҳ, мусибатимга мукофотини бер, менга бундан яхшироғини алмаштир” деса, Аллоҳ унга сўраганини беради”, деди» (Имом Аҳмад ривояти).\nАнас ривоят қилади: «Расулуллоҳ : “Агар бирор мусибат узоқ давом этса, банда тинмай истиржо айтиб турса, банда айтган ҳар бир истиржога савоб ёзилади”, дедилар». Абу Бакр Жассос тафсирида бундай дейилади: Сабр қилган инсонга охиратда шу қадар кўп савоб ёзилади, унинг миқдорини фақат Аллоҳ таолонинг ўзи билади.\nБу оятдан икки хил ҳукм олинади. Биринчиси фарз, иккинчиси мандуб. Аллоҳнинг амрига таслим бўлиш, унинг қазои-қадарига рози бўлиш, Унинг буюрган амалларини бажаришда сабрли бўлиш фарз, истиржо, яъни, “Инна лиллаҳи ва инна илайҳи рожиъун”ни айтиш мандубдир.\nДовуд Тоий айтади: “Мусулмон киши бу дунёдаги мусибатларга хафа бўлиши мумкин эмас, чунки у ҳар бир мусибатга савоб берилишини билади”.\nҒазабни енгиш ҳам сабрнинг бир тури ҳисобланади, гоҳида одамлар орасида анча вақт сабр қилиб, сўнг: “Етар, шунча сабр қилдим” дейдиганлари ҳам учраб туради. Бу ҳолат Аллоҳнинг тақдиридан норози бўлишдир. Рўзғордаги етишмовчиликни бошқаларга ошкор қилиш ҳам сабрсизлик ҳисобланади. Ҳар қандай ҳолатда ҳам Аллоҳга шукр айтиб, берганига қаноат қилиш энг маъқул ишдир.\nЗеро, «Айнан ўшаларга Парвардигорлари томонидан салавот (мағфират) ва раҳмат бордир ...ва айнан улар, ҳидоят топувчилардир».\nАбу Мансур Мотуридийнинг “Таъвилот аҳл ас-Сунна”, Ибн Касирнинг “Тафсийрул Қуръанил азийм” тафсирлари асосида Бадриддин САДРИДДИН ўғли тайёрлади.


Ўзбекистон облигацияларига талаб 8,5 миллиард доллардан ошди\nЎзбекистон облигацияларига талаб 8,5 миллиард доллардан...\n13.02.2019 23:20 0 216\nЎзбекистон ҳукумати 1 миллиард АҚШ доллари миқдорида евробондлар чиқаришни режалаштирмоқда. Ҳукумат режасига кўра, 5 ва 10 йиллик 500 миллион доллардан жами 1 миллиард долларлик бондлар реализация қилиниши кутилаяпти. Эрталаб беш йиллик бондларга йиллик 5.375 ва 10 йиллик бондларга эса 6 фоизлик нарх эълон қилинган эди, дея хабар қилмоқда «Davletovuz».\nЛондон вақти билан соат 12:15 га келиб, талабнинг кўплигини инобатга олиб, Ўзбекистон 5 йиллик облигациялар нархини 5,0—5,125 фоизга, 10 йиллик облигациялар нархини эса 5,625—5,75 фоизга туширди.\nПасайтирилган нарх бўйича Ўзбекистон облигацияларига талаб 8,5 миллиард доллардан ошиб кетди.\nЎзбекистон евробонд облигация\nСиёсат Кеча, 18:30\nКоронавирус 14/05, 10:11\nКоронавирус юқтириш бўйича пасайиш кузатилди\nЖамият 14/05, 09:16\nБугун кундузи Ўзбекистонда қандай об-ҳаво кутилмоқда?


Ўзбекистонга Жан Клод Ван Даммнинг келиши кутилмоқда\n31 март 2020, Тошкент вақти: 01:12\nҲолливуд кино юлдузи ва ринг қироли Жан Клод Ван Дамм.\nЎзбекистонга Жан Клод Ван Дамм, Жеф Монсон, Фёдор Емельяненко каби машҳур ринг қиролларининг келиши кутилмоқда. Бу ҳақда Darakchi.uz ASIAN FIGHT - 2017 турнири ташкилий қўмитаси раиси Азиз Жўрабоевга таянган ҳолда хабар берди.\n“Жан Клод Ван Дамм, Жеф Монсоннинг иштирокини тасдиқловчи ҳужжатлар қўлимизда турибди. Бу борада гап-сўз бўлиши мумкин эмас. Фёдор Емельяненконинг оғзаки тасдиғи олинган. Энди расмий хатини кутяпмиз”, - деб билдирган Азиз Жўрабоев Darakchi.uz сайтига.\nУнга кўра, Жан Клод Ван Дамм, Жеф Монсон, Фёдор Емельяненко турнирга Ўзбекистоннинг халқаро миқёсдаги нуфузини кўтариш мақвсадида таклиф қилинмоқда. Улар турнир олдидан ёш спортчиларга мастер класслар ўтказади.\nАввалроқ Тошкентдаги “Бунёдкор” стадионида 9 сентябрь куни ASIAN FIGHT - 2017 деб номланган спорт кечаси ўтиши режалаштирилгани хабар қилинган эди.\nХалқаро турнир ташкилотчилари Ўзбекистон Пенчак Силат федерацияси ва Sunrise Entertainment ширкати ҳисобланади.


ЎзМУга Жанубий Кореянинг Ўзбекистондаги элчиси ташриф буюрди - Уч илдиз\n14 январь куни Жанубий Кореянинг Ўзбекистондаги элчиси жаноб Кан Чжэ\nКвон ЎзМУга ташриф буюрди. Олий мартабали меҳмонни университет ректори Авазжон Мараҳимов кутиб олди. Учрашув давомида ЎзМУ ректори Авазжон Мараҳимов университет профессор-ўқитувчиларининг Ўзбекистон Республикаси Президенти Шавкат Миромонович Мирзиёев ташаббуси билан илгари сурилган «Янги Ўзбекистон» лойиҳасини амалга ошириш борасидаги саъй-ҳаракатлари ҳақида батафсил сўзлаб берди. Ректор Авазжон Мараҳимов олий мартабали меҳмонга университет фаолияти, ўқув, илмий-тадқиқот лойиҳалари ва халқаро алоқалар тўғрисида маълумот берди.\nХусусан, ректор Авазжон Мараҳимов жаноб Элчига 3 та янги — фундаментал тиббиёт, сунъий интеллект ва интеллектуал технологиялар, шунингдек муҳандислик тадқиқотлари факультетларининг очилишига оид лойиҳалар ҳақида маълумот берди. ЎзМУ ректори Авазжон Мараҳимов ўз чиқишида Жанубий Кореядаги университетлар ва тадқиқот марказлари билан ҳамкорлик алоқалари йилдан-йилга кенгайиб бораётганини таъкидлади. Ҳозирги вақтда ЎзМУ Жанубий Кореянинг 15 та университети ва компаниялари билан ҳамкорлик қилади. Бугунги кунда KOICA лойиҳаси доирасида университетда Жанубий Кореядан 2 нафар профессор ишламоқда ва 3 нафар талаба таҳсил олмоқда. 2019 йилда икки томонлама меморандум ва келишувлар доирасида университетнинг 10 дан ортиқ олим ва ёш тадқиқотчилари Жанубий Кореядаги университетларда стажировка ва илмий таққиқотларини амалга ошириб қайтишди.\nNext story ЎзМУ ёш олими Ўзбекистондаги замонавий халқ дипломатияси тарихини тадқиқ қилмоқда\nPrevious story Ижтимоий тармоқлардаги «қармоқлар»


«Океан»да улғаяётган чемпионлар — Ishonch Gazetasi\nOn Dec 21, 2019 946\nЎзбекистон касаба уюшмалари Федерацияси томонидан жорий йилнинг апрел ойида барпо этилиб, фойдаланишга топширилган «Океан» сув спорти саройи ихтисослаштирилган болалар ва ўсмирлар муассасаси бугун кўп сонли ташриф буюрувчилар хизматида.\nУшбу спорт муассасасида 23 та гуруҳда 16 ёшгача бўлган 200 нафар бола ва 220 нафардан зиёд катта ёшдагиларга 6 нафар мураббий мунтазам хизмат қиляпти.\n– Тонгги соат 6:00 дан иш жараёнимиз бошланади. Сабаби, ташриф буюрувчи катта ёшдагиларнинг аксарияти ишчи-ходимлар бўлгани боис, уларнинг вақти чегараланган, – дейди «Океан» сув спорти саройи директори Расулжон Низомбоев. – Ҳар бир соатимизни ташриф буюрувчилар билан биргаликда режалаштириб олганмиз. Ҳозирда вилоят касаба уюшма ташкилотлари бирлашмаси тизимидаги корхона, ташкилот, муассасаларда ишловчи ходимлар ва уларнинг оила аъзоларига имтиёзли чипталар берилган бўлиб, меҳнаткашларни соғломлаштириш мақсадида бу ерда жадвал асосида машғулотлар олиб борилмоқда.\nШунингдек, болалигидан ногиронлиги бор олти нафар кичик ёшдаги ҳамда етти нафар катта ёшли ташриф буюрувчиларга олий маълумотли мураббийлар томонидан алоҳида машғулотлар ўтказилади. Ҳозирги кунда спорт иншооти ўз имкониятларидан келиб чиққан ҳолда аёллар учун тўғри овқатланишга асосланган тарзда аэробика, шейпинг спорт рақси гуруҳлари ҳам ташкил этган.\n– Барча шароитларга эга бундай иншоотнинг вилоятимизда бунёд этилганидан бениҳоя суюндик, – дейди сув спортига фарзандини олиб келаётган Фахриддин Ҳабибхонов. – Қизим бу ерга қатнаётганига ҳали кўп бўлмаган бўлса-да, мураббийларининг ишончини оқлаб, ҳозирги кунда ички мусобақаларда ҳам иштирок эта бошлади.\nБугун «Океан» сув спорти саройи нафақат наманганликларнинг, балки юртимизда сузишга ишқибоз катта-ю кичикнинг оғзига тушгани рост. Жаҳон андазалари талабларига тўлиқ жавоб берадиган ушбу ёпиқ сузиш ҳавзасидаги сув ҳарорати мунтазам 28-29 градус ҳолатни ташкил этади ва тўлиқ иситиш тизими билан жиҳозланган. Испаниянинг «Астрополь» фирмасида ишлаб чиқарилган, ҳар бири 3,5 тоннадан жами 14 тонналик сувни кимёвий тозаловчи, тозалигини назорат қилувчи компьютерлаштирилган тизим ўрнатилган бўлиб, бу сувнинг доимий шаффофлиги, тозалигини таъминлаб беради.\nВилоятда сув спортини ривожлантириш мақсадида ушбу мажмуада байрам саналари муносабати билан болалар ва ўсмир ёшдагилар ўртасида мунтазам мусобақалар ўтказиб келинмоқда.


ЭНЕРГЕТИКЛАР МУКОФОТЛАНДИ|Оҳангарон ҳаёти - Жизнь Ахангарана\nКуни кеча «Янги Ангрен ИЭС» акциядорлик жамиятида Энергетиклар куни кенг нишонланди. Касб байрами муносабати билан корхона ходимларидан бир гуруҳига фахрий ёрлиқ ва пул мукофотлари тантанали равишда топширилди. Соҳа фахрийларидан 5 нафари “Ўзбекэнерго” ДАЖ томонидан таъсис этилган «Ўзбекистон энергетикаси фахрийси» унвони ва пул мукофоти билан тақдирланди.\nШунингдек, бир қатор малакали энергетикларимизга мазкур байрам муносабати билан Ўзбекистон энергетика ходимлари касаба уюшмаси Республика кенгаши, «Янги Ангрен ИЭС» акциядорлик жамияти ва Ангрен шаҳар ҳокимлиги томонидан фахрий ёрлиқ ва пул мукофотлари топширилди.\nБайрам дастурида Ўзбекистон Xaлқ артис-ти Зулайҳо Бойхонова ўзининг шўх ва дилтортар қўшиқлари билан барчани рақсга чорлаб, айёмга ўзгача кўтаринкилик бағишлади.\nмукофот, Энергетиклар куни


ЕТУК ВА БАPКАМОЛ АВЛОДНИ ТАPБИЯЛАШ – БОШ МАҚСАДИМИЗ - AmuNews.uz - энг сўнгги янгиликлар\nЕТУК ВА БАPКАМОЛ АВЛОДНИ ТАPБИЯЛАШ – БОШ МАҚСАДИМИЗ\nБилим дунёси мактаб остонасидан бошланади. Унга илк бор қадам қўйганданоқ, ҳар бир бола бу дунёнинг ғаройиблигини ҳис қилади ва ундаги сиру-синоатларни кашф қилишга интилади.\nМана шундай улуғ даргоҳлардан бири бўлган 40-сонли умумтаълим мактабимизда бугунги кунда 84 нафар ўқитувчи 1 минг 250 нафардан зиёд ўқувчига таълим ва тарбия бериб келмоқда. Ўқитувчиларнинг 80 нафари олий маълумотли, 6 нафари олий тоифали педагоглардир. Бу йил мактабимизда 3 та 11-синф ва 3 та 10-синф ташкил этилган бўлиб, 11-синфларда 77 нафар ўқувчи, 10-синфларда 92 нафар ўқувчи ўқишни давом эттирадилар.\nМактабимизда барча фанлар бўйича дарслар ноанъанавий ва анъанавий усулларда, янги педагогик технологиялар асосида олиб борилади. Ўқувчиларнинг қизиқишлари ва қабул қилишларига қараб танланаётган дарс ўтиш услублари ўзининг ижобий самарасини бериб, мактабимиз нафақат туман миқёсида, Қорақалпоғистон ва мамлакат миқёсида ҳам кўплаб ютуқларни қўлга киритмоқда.\n2017-2018 ўқув йилида “Билимлар беллашуви”да мактабнинг 31 нафар ўқувчиси фаол иштирок этиб, ўртача 82,8 балл тўплаган ҳолда, ўртача самарадорлик бўйича туман босқичида биринчи ўринни эгалладилар.\nЎз салоҳиятини кўрсатган ўқувчиларимиздан она тили фани бўйича 5-синф ўқувчиси Матлуба Матчонова иккинчи, 6-синф ўқувчиси Дилноза Бозорбоева биринчи, рус тили фанидан 6-синф ўқувчиси Мавжуда Ўтамуродова иккинчи, 8-синф ўқувчиси Камола Камолова учинчи, инглиз тили фани бўйича 7-синф ўқувчиси Коммуна Pажаббоева иккинчи, математика фанидан 7-синф ўқувчиси Шоҳруҳ Йўлдошев иккинчи, биология фанидан 7-синф ўқувчиси Гўзал Собирова учинчи ўринларни қўлга киритдилар.\nМактабимизнинг 8-синф ўқувчиси Зебунисо Жононбекова кимё фанидан туманда биринчи, Қорақалпоғистонда иккинчи ўрин соҳибаси бўлди.\nФанлар олимпиадасида 9-синф ўқувчилари Маҳбуба Ўтамуродова биология фанидан, Моҳира Шукуруллаева физика фанидан, Муқаддам Худойберганова кимё фанидан туманда биринчи ўринни олдилар. Маҳбуба Ўтамуродова ва Моҳира Шукуруллаевалар мактаб ўқувчилари орасида ўтказилган Инновацион олимпиадада ва Фанлар олимпиадасининг Қорақалпоғистон босқичида фахрли иккинчи ўринни эгалладилар.\n10-синф ўқувчилари Тўлғоной Саъдуллаева биология, Барно Муродбоева кимё, Охунжон Собиров она тили фанидан туман ва Қорақалпоғистон босқичларида қатнашдилар.\nМактаб ўқувчилари ўртасида ўтказилиб келинаётган “Умид ниҳоллари” спорт мусобақасида шахмат бўйича беллашган мактабимизнинг 10-синф ўқувчиси Азиза Ўринбоева Қорақалпоғистон чемпиони бўлди ва олтин медаль билан тақдирланди. Бокс бўйича ўтказилган мусобақаларда ўз маҳоратини кўрсатган ўқувчимиз Амирбек Ғаффоров ҳам Қорақалпоғистон босқичида 1-ўрин ғолиби бўлди.\nМактабдаги Меҳрибон Pаҳимова, Pаҳим Ўрозимбетов, Pаъно Нурматова, Зулфия Дўстлиева, Амина Алланиязова каби тажрибали устозлар қаторида ёш ва иқтидорли, яқинда иш бошлаган, чуқур билимга эга ўқитувчиларимиздан математика фани ўқитувчиси Шерзод Аширов “Йилнинг энг яхши фан ўқитувчиси” танловида туманда биринчи, Қорақалпоғистонда иккинчи ўринни қўлга киритди.\nЎзбек тили ва адабиёти фани ўқитувчиси Иқболой Юсупова эса Ёшлар иттифоқи туман Кенгаши томонидан ўтказилган “Ёш китобхон” танловида 20-30 ёшдагилар тоифасида иштирок этди ва танловнинг туман босқичида 1-ўринга эга бўлиб, Иттифоқнинг туман Кенгаши томонидан планшет билан тақдирланди. Шу танловда ўз ёш тоифасида иштирок этган ўқувчимиз Охунжон Собиров 2-ўринни қўлга киритди.\nМактаблар ўртасида ўтказилган “Китобхон мактаб” танловида мактабимиз жамоаси туманда 1-ўрин, Қорақалпоғистонда эса 3-ўринни эгаллаб, “Ёш китобхонлар” танловининг туман ва Қорақалпоғистон босқичлари ғолиби бўлдилар.\nМактабда тарбияга ҳам алоҳида эътибор қаратилиб, маънавий-маърифий мавзуларда семинар-тренинглар ташкил этиб келинмоқда. Семинар-тренингларга ўқувчилардан ташқари, ота-оналар ҳам жалб этилиб, асосан оиладаги тарбия, ота-онанинг ўрни, ёшлар ўртасидаги жиноятчиликнинг олдини олиш, ўсмирлар руҳиятидаги ўзгаришлар, “оммавий маданият” таъсиридан сақлаш, касбга йўналтириш каби мавзулар бўйича маърузалар ва савол-жавоблар ўтказилиб борилмоқда.\nОбодонлаштириш ва саришталикка эътибор қаратиш ҳам тарбиянинг бир бўлаги. Ўқувчилар бўш вақтларида фойдали меҳнат билан шуғулланиб, мактаб атрофидаги ўзлари ўтқазган кўчат ва гулларни парваришлайди. Мактабимизда “Устозлар боғи” барпо этилди. Ўқитувчилар томонидан ўтқазилган 100 дан зиёд кўчатлар ҳозир ҳосилга кириб, мева бермоқда. Ёшлар иттифоқи туман Кенгашининг мактабимиздаги етакчиси Pавшан Pейимов ва 9-синф битирувчилари ташаббуси билан “Ёшлар боғи” ҳам ташкил этилди.\nБиз педагог-ўқитувчилар ўсиб келаётган ёш авлодни ҳар томонлама етук, комил инсонлар қилиб тарбиялашни мақсад қилганмиз ва буни амалга ошириш учун бор имкониятимизни ишга соламиз.\nФурсатдан фойдаланиб, барча ҳамкасбларимни Мустақиллик байрами ва Билимлар куни – янги ўқув йилининг бошланиши билан чин дилдан табриклайман!\nСанобар ХЎЖАМУPОДОВА, 40-сонли мактаб директори,\n“БИЗ – БАХТИЁP, БАPКАМОЛ АВЛОД” НОМЛИ ТЕАТPЛАШТИPИЛГАН МУСИҚИЙ ДАСТУP НАМОЙИШ ЭТИЛДИ


17:45 / 06.05.2016\nХонанда Ботир Қодиров 1981 йил 6 май куни Андижонда, санъаткорлар оиласида дунёга келган. Онаси Ўзбекистонда хизмат кўрсатган артист Зулхумор Қодирова. Ботир Қодиров болалигиданоқ қўшиқ куйлашга иштиёқманд бўлган. Мактабни тамомлагандан сўнг 2000 йил Андижон санъат коллежига ўқишга киради. Коллежни муваффақиятли тамомлаб, Тошкент давлат маданият институтининг анъанавий хонандалик факультетига ўқишга киради. Илк ижодини 2005 йил “Сени ўйлайман” қўшиғи билан яккахон хонанда сифатида бошлайди. Хит тароналари “Сени ўйлайман”, “Адашдим” қўшиқлари бўлиб, бугунги кунгача хонанданинг 60 га яқин қўшиқ, 10 га яқин клип ва 4 та альбоми мухлисларга тақдим этилган. Поп, фолкльор жанрида ижод қилади.\nҚўшиқлари: “Дийдор учун”, “Йиқилдим ёмон”, “Ишон”, “Ишқ”, “Соғинганда йиғлайсанми?” “Она“, “Севиб қолганман”, “Адашдим”, “Мен отамни соғинганда”, “Бандаси бор этолмас” “Ёнаман”, “Юрагим дук дук уради”, “Севиб қолганман ёмон”, “Муҳаббат келади”, “Гўзалсан”, “Ёмон кўраман”, “Жим туринг”, “Шукрона”.\nШуҳрат Умар (“Шод” гуруҳи аъзоси)\n“Шод” гуруҳининг собиқ яккахони. 1982 йил 6 май куни Тошкент шаҳрида туғилган.Ўқувчилик йилларидаёқ мусиқага бўлган қизиқиш пайдо бўлиб, мактабни муваффақиятли тамомлаганидан сўнг, “эстрада ва цирк” коллежига ўқишга кирди. Талабалик йилларидаёқ коллежда ўтказилган барча тадбирларда фаол иштироки этиб, саҳна маданияти ва сирларини ўрганади. Коллежни амомлаб, ҳужжатларини “Тошкент давлат санъат (ҳозирги “Ўзбекистон давлат санъат ва маданият” институти) институтига топширади. 2000 йилда олийгоҳдаги курсдошлари Отабек ва Дониёр билан биргаликда “Шод” гуруҳига асос солинганидан сўнг, ушбу гуруҳ таркибида сермаҳсул ижод қила бошлайди. Хонанда ушбу гуруҳ аъзоси бўлган пайтларида Дониёр ва Отабек билан биргаликда “Юрак”, “Милая”, “Хато”, “Айтгин менга”, “Армоним бор”, “Ана мана”, “Яна-яна”, “Алам”, “Янги йил”, “Шаҳло кўзли маликам”, “Румба”, “Ишонтир” каби қўшиқларни куйлайди. Оилали. Одинахон, Робияхон ва Розияхон каби 3 нафар қизалоқларнинг отаси. Айни дамда хонанда Шуҳрат Умар яккахон хонанда сифатида фаолият юритиб, мустақил равишда яратган илк қўшиғи “Нега энди” деб номланди.\nРус бастакори, аранжировкачи Максим Фадеев 1968 йил май ойининг 6 санасида Россиянинг Курган шаҳрида таваллуд топган. Отаси Александр Фадеев композитор, онаси Светлана Фаддеева кўплаб русийзабон қўшиқлар ва романслар муаллифи ҳисобланади. Акаси Артем Фадеев Россия эстрадаси юлдузлари Катя Лелль ҳамда “Глюкоза” ижро этган қўшиқлар мусиқаси муаллифидир. Макс Фадеев болалигиданоқ мусиқага меҳр қўйиб, 5 ёшга тўлганида мусиқа мактабига қатнай бошлайди. 12 ёшида бас-гитара мусиқа асбобини маҳорат билан чалиб, 15 ёшида мусиқа мактабининг бирйўла иккита, фортепиано ва дирижёр-хор бўлимига қабул қилинади.\nАввалига “Конвой” гуруҳида бек-вокалист, кейинчалик гуруҳнинг яккахон хонандаси сифатида ижод қила бошлайди. 1990 йилда Максим Фадеев «Ялта-90» конкурсида иштирок этиб, унда 3-ўрнини қўлга киритади. 1993 йилда Россия шоумени Сергей Криловнинг таклифи билан Москвага келиб, ижодий фаолиятини рус эстрадаси юлдузи Линдага продюсерлик қилишдан бошлайди ва кейинчалик, Total, “Монокини”, “Серебро”, рус эстрадаси юлдузларидан “Глюкоза”, Юлия Савичева, Иракли, “Пьер Нарцисс” билан ҳамкорликда ижод қилади.\nШунингдек, Фадеев ўзи билан ҳамкорликда ижод қилувчи кўплаб рус эстрадаси юлузлари клипларининг режиссёри ва оператори ҳамдир. 2007 йилда “Савва” номли тўлиқ метражли мультфильм яратади.\nМаксим Фадеев “Болалар овози” шоу лойиҳасининг биринчи мавсумига раҳбарлик қилди. Айрим сабабларга кўра лойиҳанинг учинчи мавсумига иштирок этиш таклифини эса рад этади. Максим Фадеев Линданинг собиқ пардозчиси Наталиянинг собиқ турмуш ўртоғи ҳисобланади. Максим Фадеев ва Наталиянинг Савва исмли ўғил фарзанди бор.\nKun.uz сайти ходимлари юқорида номлари келтириб ўтилган хонандаларни таваллуд куни билан муборакбод этиб, санъат йўлида энг баланд чўққиларни забт этишига тилак билдириб қолади.\nТўйларни камхарж ўтказишда одамларни санъаткорларга тўланадиган ҳақ энг кўп қийнамоқда


ИИББ “Қўйлиқ“ бозори ҳудудида содир бўлган ёнғин ҳақида маълумот берди - UzNews.uz\nИИББ “Қўйлиқ“ бозори ҳудудида содир бўлган ёнғин ҳақида маълумот берди\nБугун, 3 март куни “Қўйлиқ“ бозоридаги дўконларнинг бирида ёнғин содир бўлди.\n3 март куни соат 06:54да Тошкент бўйича ФВВ ёнғин хавфсизлиги бошқармасининг тезкор рақамига Бектемир туманида жойлашган “Қўйлиқ” бозори ҳудудида ёнғин содир бўлаётгани ҳақида хабар келиб тушган. Бу ҳақда Тошкент шаҳар ИИББнинг матбуот хизмати хабар бермоқда.\nЁнғин-қутқарув жанговар бўлинмалари воқеа жойига бир неча дақиқа ичида етиб боришган. Соат 07:10да ёнғин қуршаб олиниб, соат 07:19да тўлиқ ўчирилган.\nЁнғин оқибатида дўконнинг 40 квадрат метр майдони ёниб зарарланган. Ҳодиса оқибатида жабрланган ва ҳалок бўлганлар йўқ. Ёнғин сабаблари аниқлаштирилмоқда.


Россия Сталинград ғалабасининг 70 йиллигини нишонламоқда - BBC Uzbek - Dunyo\nРоссия Сталинград ғалабасининг 70 йиллигини нишонламоқда\nСўнгги янгиланиш 2 феврал 2013 - 10:34 GMT\nБайрам куни Волгоград ўзининг аввалги Сталинград номи билан аталади.\nТантанали маросимлар Мамаев қўрғонидаги "Сталинград уруши" музей-қўриқхонасининг ҳудудида бўлиб ўтади.\nВолгоград шаҳри Сталинград урушининг 70 йиллиги шарафига тантаналарда ўзининг олдинги оти билан аталади.\nСталинград жангида Совет армиясининг немис қўшинлари устидан қозонган ғалабаси Иккинчи жаҳон уруши тарихида ҳал қилувчи ҳодиса ҳисобланади.\nРасмий ҳисобларга кўра, унда бир миллионга яқин киши ҳалок бўлган.\nМосквадаги Би-би-си мухбирига кўра, Сталинград жанги ўзининг нафақат улкан қурбонлари билан россияликлар ҳаётида из қолдирган, балки шу жангдан сўнг немис босқинчиларидан омад юз ўгирганининг бошланиши билан аҳамиятлидир.\nБайрам тантаналари куни "қаҳрамон шаҳар Сталинград" номини ишлатиш қарори Волгоград шаҳар думаси томонидан қабул қилинади.\nДастлаб Царицин деб аталган шаҳар 1925 йилда Сталинград номини олган ва 1961 йилгача шу ном билан юритилган.\nРоссии Президенти Владимир Путин тантанали маросимга раҳбарлик қилади. Бугун шаҳарда ҳарбий парад бўлиб ўтади ва Мамаев қўрғонидаги ёдгорлик пойига гулчамбарлар қўйилади.\nШунингдек, маросимда Иккинчи жаҳон урушида фойдаланилган 18 артиллерия қуролларидан салютлар отилади.\n"Россиянинг барча эришган ғалабалари заминида ватанпарварлик, ишонч ва ирода мужассам,- 1941-1945 йилларда ҳақиқий қадриятларга таяниш халқимиз ва армиямизни илҳомлантириб, ғалабага етаклаган",- деб айтган Президент Путин\nБайрам тантаналарига шунингдек россиялик уруш ветеранлари билан бирга Олмония, Британия ва АҚШдан ҳам меҳмонлар таклиф этилган.\nНемис армиясининг Сталинградга ҳужуми 1942 йил 19 августда бошланиб, 1943 йил 2 февралда немисларнинг мағлубияти билан якунланган эди.


Умид сўниб бормоқда: Глобал оптимизм индекси - UzAnalytics\nЖаҳоннинг 46 та мамлакатлари аҳолиси ўртасида ўтказилган сўров натижаларига кўра, респондентларнинг 37 фоизи 2020 йилга нисбатан оптимистик фикрда, мазкур сўров иштирокчиларининг тўртдан бир қисми эса пессимистик қарашларга эга. Ушбу натижалар асосида ҳисобланган глобал оптимизм индекси сўнгги 7 йил ичида энг паст кўрсаткични қайд эди. Ўтган йилнинг ноябрь-декабрь ойларида Gallup International мустақил тадқиқот агентликлари уюшмаси томонидан ўтказилган глобал сўров натижалари шундан далолат беради.\nҲар йили анъанавий тарзда ўтказиладиган глобал сўров доирасида мустақил тадқиқот агентликларининг халқаро ассоциацияси Gallup International респондентларга 2020 йил умидлари ҳақида қуйидаги саволлар билан мурожаат қилди: 2020 йил қандай бўлади? 2019 йилга нисбатан яхшироқми, ёмонроқми ёки ҳеч қандай ўзгаришларни кутмаяпсизми? Мазкур сўровда дунёнинг 46 мамлакатидан 45 мингдан ортиқ респондентлар қатнашди. Сўров натижаларига кўра, ушбу давлатлар аҳолисининг 2020 йилга нисбатан оптимистик, пессимистик ва нейтрал (ҳеч қандай ўзгаришларсиз) қарашлари қўйидагича тақсимланди:\n· респондентларнинг 37 фоизи оптимистик фикр билдиришди: янги 2020 йил аввалги йилдан яхшироқ бўлади;\n· сўровда қатнашганларнинг 31 фоизи ҳеч қандай ўзгаришларни кутишмайди, бошқача айтганда, 2020 йил аввалгиси билан деярли бир хил бўлади;\n· респондентларнинг 25 фоизи 2020 йилга нисбатан пессимистик қарашларга эга, яъни бу йил аввалгисидан ёмонроқ бўлади;\n· респондентларнинг 7 фоизи жавоб беришда қийналишди.\nОптимизм индекси сўров натижасида олинган жавоблар асосида, ижобий (оптимистик) ва салбий (пессимистик) жавоблар ўртасидаги фарқ сифатида баҳоланади. Бошқача қилиб айтганда, ушбу индекс респондентлардан олинган жавоблардаги оптимистлар ва пессимистлар улушлари ўртасидаги фарқга тенг. Охирги сўров натижаларига кўра, 2020 йилда глобал оптимизм индекси 12 (37% – 25%) ни ташкил этди, бу охирги 7 йил ичида энг паст кўрсаткичдир.\nАйрим давлатлар аҳолисининг 2020 йилга нисбатан оптимистик ёки пессимистик кайфиятига келсак, тадқиқотчиларнинг таъкидлашича, оптимизм даражаси ривожланаётган мамлакатлар аҳолиси ўртасида юқори кўрсаткичга эга. Охирги сўров натижаларига кўра Перу (оптимизм индекси: 62), Албания (61), Нигерия (61), Қозоғистон (60), Арманистон (55), Косово (50), Ҳиндистон (42) ва Европа иттифоқига кирмаган мазкур қитъа давлатлари аҳолисининг оптимизм индекси ушбу рейтингда энг юқори ўринларни эгаллаган. Бу қизиқарли факт.\nМазкур рейтингда паст ўринларни эгаллаган Ливан (оптимизм индекси: -71), Гонконг (-55), Иордания (-53) ва Италия (-48) мамлакатларининг аҳолиси эса 2020 йилга нисбатан анча пессимистик қарашларга эга. Буюк Британия (3) ва Франция (оптимизм индекси: 0) давлатларининг аҳолиси бу борада деярли “нейтрал” кайфиятда.\nЮқоридаги графикдан кўриниб турганидек, аҳоли жон бошига ЯИМ миқдори нисбатан кам бўлган, яъни иқтисодий фаровонлик даражаси камроқ давлатларда оптимизм индекси аҳолиси “бойроқ” мамлакатларга нисбатан анча юқори кўрсаткичга эга. Аҳоли жон бошига ЯИМ миқдори юқори бўлган давлатлар аҳолисининг “оптимизми” эса анча паст даражада ёки деярли “нейтрал” кайфиятда. Бу дегани, глобал оптимизм индекси пасайишининг сабаби асосан ривожланган давлатлар аҳолисининг ўртача “нейтрал” даражага яқин кайфиятлари ва шунингдек ривожланаётган мамлакатлар орасида атиги 5 тасининг пессимистик кўрсаткичлари ҳисобига бўлиб қолмоқда.\nGallup International вице-президенти Андрей Милехин сўров натижалари ҳақида қуйидаги фикрларни билдирди:\n“Оптимизм индексининг рекорд даражада пастлиги Ливан, Гонконг, Италия каби айрим мамлакатлардаги сиёсий ва иқтисодий муаммолар билан боғлиқдир. Америка Қўшма Штатларининг узоқ танаффусдан сўнг оптимизм индекси рейтингида нисбатан юқори ўринни эгаллагани ҳам охирги сўров натижаларида кузатилган қизиқ фактлардан бири бўлди. Илгари, фақат скандинавияликлар нисбатан бой ва бахтли ҳисобланардилар.\nШуни таъкидлаш таъкидлаш жоизки, сўнгги 4 йил ичида биринчи марта Россияда оптимизм индекси ижобий тенденцияни кўрсатди. Бу шуни англатадики, россияликлар узоқ чўзилган иқтисодий инқироз давридан сўнг мамлакатда иқтисодий вазиятни яхшиланишига умид боғламоқдалар.\nУкраинада эса Зеленскийнинг президентлик лавозимига сайланиши билан аҳоли сиёсий можароларнинг барҳам берилишига, иқтисодий ва ижтимоий ҳаётни яхшиланишига умид боғлаб, 2020 йилга нисбатан оптимистик қарашда.\nУшбу ўзгаришларнинг барчаси оз бўлсада ижобий динамикага умид бағишлайди, чунки одамлардаги оптимизм мавжуд муаммоларни ҳал қилишда муҳим аҳамият касб этади”.\nGallup International – 55 та компанияни бирлаштирган, мустақил тадқиқот агентликларининг энг йирик бирлашмаси бўлиб, 100 га яқин мамлакатларда тадқиқот олиб боради. Кўп йиллар давомида Gallup International халқаро миқёсдаги лойиҳалар, шу жумладан “Умид ва тушкунлик барометри”, “Йил якуни” ва бошқа лойиҳалар доирасида сўровлар ўтказиб келади.\nСурат манбаси: medaboutme.ru


Monday, 28 May 2012 11:59\nҚалбга яқин қўшиқлар 06.03.91\nАссалому алайкум азиз мухлислар. Ҳар галгидек, бугунги якшанба оқшомида, Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали дастуримиз ила хонадонингиз меҳмонимиз.Радио тўлқинларида мен Хадича Хужандий сизга ҳамроҳлик қилмоқдаман\nMonday, 21 May 2012 12:32\nҚалбга яқин қўшиқлар. 31.02.91.\nАссалому алайкум, азиз мухлислар. Ҳар галгидек бугунги якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали дастуримиз ила хонадонингиз меҳмонимиз. Радио тўлқинларида мен Хадича Хужандий сизга ҳамроҳлик қилмоқдаман.\nMonday, 14 May 2012 10:02\nҚалбга яқин қўшиқлар 24.02.91\nАссалому алайкум азиз мухлислар. Ҳар галгидек, бугунги якшанба оқшомида, Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали дастуримиз ила хонадонингиз меҳмонимиз. Радио тўлқинларида мен Хадича Хужандий сизга ҳамроҳлик қилмоқдаман.\nMonday, 07 May 2012 16:27\nҚалбга яқин қўшиқлар 7.05.2012\nMonday, 30 April 2012 09:17\nҚалбга яқин қўшиқлар10.02.91.\nҚалбга яқин қўшиқлар 7.01.91.\nMonday, 16 April 2012 16:18\nҚалбга яқин қўшиқлар 27.01.91.\nMonday, 09 April 2012 17:48\nҚалбга яқин қўшиқлар 08.04.2012\nАссалому алайкум, азиз мухлислар. Ҳар галгидек бугунги якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" дастуримиз ила хонадонингиз меҳмонимиз.\nMonday, 12 March 2012 17:20\nҚалбга яқин қўшиқлар 21.12.90.\nАссалому алайкум азиз мухлислар! Бугунги якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали дастуримиз ила хондонингиз меҳмонимиз.\nMonday, 05 March 2012 15:26\nҚалбга яқин қўшиқлар 14.12.90.\nАссалому алайкум, азиз мухлислар. Ҳар галгидек бугунги якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" дастуримиз ила хонадонингиз меҳмонимиз. Радио тўлқинларида мен Хадича Хужандий сизга ҳамроҳлик қилмоқдаман.\nMonday, 20 February 2012 17:10\nҚалбга яқин қўшиқлар30.11.90.\nАссалому алайкум, азиз мухлислар. Ҳар галгидек бугунги якшанба оқшомида Эрон Ислом Жумҳуриятининг ўзбек тилидаги радиосидан "" мусиқали дастуримиз ила хонадонингиз меҳмонимиз.\nMonday, 30 January 2012 13:53\nҚалбга яқин қўшиқлар 09.11.90..\nАссалому алайкум азиз мухлислар! Бугунги якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали дастуримиз ила хондонингиз меҳмонимиз. Радио тўлқинларида мен Хадича Хужандий сизга ҳамроҳлик қилмоқдаман.\nMonday, 16 January 2012 13:38\nҚалбга яқин қўшиқлар 25.10.90.\nҚалбга яқин қўшиқлар (8. 10.90)\nАссалому алайкум, азиз мухлислар. Ҳар галгидек бугун ги якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали дастуримиз ила хонадонингиз меҳмонимиз.\nMonday, 26 December 2011 13:38\nҚалбга яқин қўшиқлар 04/10/90\nАссалому алайкум азиз мухлислар! Бугун якшанба оқшомида Эрон ислом жумҳуриятининг ўзбек тилидаги радиосидан "Қалбга яқин қўшиқлар" мусиқали эшиттиришимиз ила хондонингиз меҳмонимиз. Радио тўлқинларида мен Хадича Хужандий сизга ҳамроҳлик қилмоқдаман.\nMonday, 19 December 2011 10:36\nҚалбга яқин қўшиқлар(18.12.2011)\nБу рукн остидаги дастурларда форс, ўзбек, тожик ва афғон куй-қўшиқларини тинглашингиз мумкин.\nWednesday, 09 November 2011 17:04\nMonday, 31 October 2011 15:05\nҚалбга яқин қўшиқлар(30.10.2011)\nҚалбга яқин қўшиқлар(01.08.1390)\nMonday, 17 October 2011 08:59\nҚалбга яқин қўшиқлар(24.07.1390)


ЁВВОЙИ АНЖИР — ekolog\nЁввойи анжир тутдошлар оиласига мансуб ўсимлик бўлиб, Ўрта Осиёдаги ниҳоятда камёб, ареали ажралган тур саналади. Сурхондарё вилоятининг Ҳисор тизмасида, Сангардак ва Тўпаланг дарёлари ҳавзаларининг тош-шағалли тупроқларида ўсади. Ўзбекистондан ташқарида Тожикистон ва Туркманистонда ҳам ўсиши маълум.\nЁввойи анжир бўйи 5-8 м га етадиган дарахт ҳисобланади. Барглари 3-5 бўлакли бўлиб, пастки томони туклилиги билан ажралиб туради. Кетма-кет, яъни, навбат билан жойлашган барглари қўлтиғида тўпгули биттадан жойлашган. Дарахтнинг банди қисқа бўлиб, мевасининг кўриниши худди нокни эслатади. Бир йилда икки-уч мартагача ҳосил беради. Апрель ойида гуллаб, меваси июль-август ойларида пишиб етилади.\nЁввойи анжир совуққа чидамсиз бўлганлиги учун қиш аёзли келган йилларда тез нобуд бўлади. Бундан ташқари, баҳорги сел тошқинларидан ҳам зарар кўради.\nШунингдек, аҳоли томонидан ўтин қилиш мақсадида чопиб кетилиши ҳам дарахт сонининг камайиб кетишига олиб келмоқда. Ҳозирда ёввойи анжирдан маданий анжир навларини етиштиришда фойдаланилмоқда.\nМазкур ўсимлик Ўзбекистон Республикаси Қизил китобига киритилган. Махсус муҳофаза тадбирлари ишлаб чиқилмаганлиги сабабли Тўпаланг ва Сангардак дарёлари ҳавзаларида қўриқхона ташкил этиш лозим.\nАВТОМОБИЛЛАР ҲАВОНИ ИФЛОСЛАНТИРАДИ\nКОРЕЯ ЎЗБЕКИСТОНДА БИОПАРЧАЛАНУВЧИ ПАКЕТЛАР ИШЛАБ ЧИҚАРАДИ\nГермания фуқаролари Самарқандда ҳайвонларга қилинган шафқатсизликдан норози бўлиб, Шавкат Мирзиёевга очиқ хат йўллашди\nЭкологик муаммолар ва уларни ҳал этишда журналистиканинг ўрни


Exit Poll натижалари Назарбоев бешинчи муддатга сайланганини кўрсатмоқда\nҚозоғистонни чорак асрдан буён бошқариб келаётган Нурсултон Назарбоев.\nExit Poll натижалари Қозоғистондаги сайловда амалдаги президент Назарбоев 97,7 фоиз овоз билан ғалаба қозонганини кўрсатмоқда.\nМухолифат жиловланган ва оммавий ахборот воситалари қаттиқ назорат остида бўлган бу мамлакатда Нурсултон Назарбоев шу тариқа давлат раҳбари курсиси учун сайлов пойгасида бешинчи марта осон ғалабани қўлга киритадиган бўлиб турибди.\nҚозоғистон Марказий сайлов комиссияси 26 апрель кунги сайловда сайловчилар давомати энг юқори кўрсаткичга етиб, 95,11 фоизни ташкил этганини билдирди.\nНурсултон Назарбоевнинг сайловдаги икки рақиби - Коммунистик партия аъзоси Турғун Сиздиқов ва мустақил номзод Абулғази Кусеинов, кузатувчиларга кўра, сайловга машруълик тусини бериш учун пойгага қўшилган. Уларнинг ҳар иккаласи ҳам Назарбоев даврида катта-кичик турли лавозимларни эгаллаб келган.\nКеча сайлов участкасида овоз берганидан кейин журналистлар олдида чиқиш қилган Назарбоев қозоғистонликлар “давлат барқарорлиги” ҳамда унинг сиёсати давом этиши учун овоз беришларига шубҳа қилмаганини айтди.\n74 ёшли Нурсултон Назарбоев Қозоғистонни моҳиятан 1989 йилдан буён бошқариб келмоқда. Ўтган йили унинг давлат бошқарувига келганига чорак аср тўлганди.